Muktamad segera pelaksanaan tulisan Jawi di vernakular

Oleh Athirah Huda Zalhe

BANGI, 22 Zulkaedah 1441H, Selasa – Ikatan Guru-Guru Muslim Malaysia (iGuru) menuntut Kementerian Pendidikan Malaysia (KPM) memuktamadkan segera rancangan melaksanakan pengenalan tulisan Jawi di sekolah vernakular, bagi membuktikan kesediaan serta komitmen kerajaan memperkasa seni warisan negara.

Presiden iGuru, Ustaz Mohd Azizee Hasan berkata, langkah itu juga secara tidak langsung seiring dengan inisiatif Menteri di Jabatan Perdana Menteri (Hal Ehwal Agama) yang menjadikan hari Jumaat sebagai ‘Hari Jawi’, selain memperkasakannya secara rasmi dalam kementerian berkenaan.

Menyokong usaha menteri agama itu, beliau berharap langkah memperkasakan tulisan Jawi akan terus diperluaskan di peringkat agensi kerajaan dan masyarakat awam, terutama KPM.

“Justeru, iGuru menuntut isu pelaksanaan tulisan Jawi di SJK Cina dan Tamil perlu dimuktamadkan segera untuk membuktikan kerajaan sedia ada mengekalkan seni warisan negara.

“iGuru juga menuntut supaya subjek ini dihidupkan kembali sebagai subjek wajib di sekolah kebangsaan,” katanya kepada Ismaweb.net, hari ini.

Sebelum ini, Menteri di Jabatan Perdana Menteri, Datuk Seri Dr Zulkifli Mohamad Al-Bakri mengumumkan hari Jumaat sebagai  Hari Jawi dalam usaha mengekalkan dan memperkasa sebahagian tradisi serta kebudayaan yang membentuk Malaysia.

Beliau berkata, tulisan jawi diiktiraf dalam Perlembagaan Persekutuan sebagaimana yang termaktub dalam Seksyen 9 Akta Bahasa Kebangsaan 1963/67.

Mengulas lanjut, Ustaz Mohd Azizee berkata, pihaknya sentiasa menyokong sebarang usaha daripada kerajaan untuk memartabatkan tulisan Jawi mahu pun bahasa kebangsaan, khususnya dalam institusi pendidikan.

“iGuru berharap langkah ini dapat memelihara seni warisan bangsa dan mengekalkan identiti negara Malaysia,” katanya.


Sweden mahu perkukuh hubungan dengan negara Islam

STOCKHOLM, 19 Muharam 1445H, Ahad – Sweden berhasrat untuk mengukuhkan hubungan dengan negara-negara Islam, ketika mendapat kritikan meluas berhubung perbuatan keji kumpulan anti-Islam yang berterusan mencemarkan al-Quran.

Menteri Luar Sweden Tobias Billstrom berkata, pihaknya telah mengadakan perbincangan dengan lebih 20 duta negara anggota Pertubuhan Kerjasama Islam (OIC) di Stockholm, baru-baru ini.

Menerusi pertemuan telah membuahkan hasil yang membina dan bersedia untuk meneruskan dialog secara terbuka.

“Memulihkan kepercayaan dan keyakinan akan mengambil masa tetapi saya akan menumpukan sebahagian besar daripada tempoh ini untuk mengukuhkan hubungan dengan negara-negara Islam,”katanya.

Katanya Sweden secara dasarnya mengutuk keras tindakan kumpulan anti-Islam yang membakar al-Quran dan Kementerian Kehakiman Sweden kini sedang mengusahakan terma rujukan untuk siasatan untuk mengkaji semula Akta Ketenteraman Awam.

Billstrom juga menyuarakan hasrat untuk mengunjungi ke negara-negara OIC, dan akan menjadi tuan rumah perbincangan dan dialog berhubung dengan Perhimpunan Agung PBB di New York pada September depan.

Katanya, dalam pertemuan itu akan memberi peluang kepadanya untuk menjelaskan pendekatan dan kebebasan dalam Perlembagaan negaranya dalam menghadapi insiden tersebut.

Minggu lalu, Menteri Kehakiman, Gunnar Strommer berkata, satu penyelesaian yang berpotensi untuk mencegah tindakan anti-Islam yang membakar al-Quran adalah dengan menggunakan kuasa kecemasan kerajaan di bawah Akta Ketenteraman Awam. – Agensi


5 kali amaran masih ceroboh, ada ‘tangan ghaib’ buat mereka kebal?

Oleh Ainul Illia Meor Suzurudin

BANGI, 1 Rabiulakhir 1442H, Selasa – Pelik! Meskipun lima kali amaran diberikan, mereka tetap meneruskan aktiviti penerokaan secara haram di kawasan Hutan Simpan Lesong.

Apakah mereka langsung tidak takut? Atau ada ‘tangan ghaib’ yang membuatkan mereka merasa kebal sehingga berani meneruskan pencerobohan?

Demkian persoalan dibangkitkan Naib Yang Di-Pertua Ikatan Muslimin Malaysia (ISMA) Kuantan, Muhammad Sabri Muda mengulas isu kegiatan haram pihak yang mengusahakan tanaman durian musang king di kawasan Hutan Simpan Lesong, Rompin, Pahang seluas 18 hektar.

Difahamkan, mereka bukan sahaja menanam pokok durian musang king, malah turut menanam pokok durian belanda, nangka, kelapa selain membina stor simpanan barangan serta pejabat di dalam kawasan berkenaan.

Kegiatan berskala besar itu dilakukan di Kompartmen 74 dan 75 membabitkan penggunaan pelbagai jentera berat untuk membersih dan meratakan kawasan selain aktiviti menanam pokok.

Menurut laporan, mereka dilengkapi pelbagai jentera berat termasuk traktor dan jengkaut yang dipercayai digunakan untuk membersih dan meratakan kawasan selain aktiviti menanam pokok.

Mengulas perkara ini, Muhammad Sabri berkata, pihak Pejabat Hutan Daerah (PHD) Rompin sudah pun memberikan lima kali sesi nasihat dan amaran supaya mereka memberhentikan kerja penerokaan seterusnya meninggalkan Hutan Simpan Lesong.

Bagaimanapun, penceroboh ini bagaikan tidak terkesan dengan amaran tersebut bahkan mahu memperluaskan lagi kawasan pencerobohan mereka.

“Sepatutnya dengan sekali amaran sudah memadai, akan tetapi seolah-olah mereka tidak mengendahkan amaran tersebut.

“Apakah ada ‘tangan ghaib’ yang membuatkan mereka merasa kebal,” soalnya ketika dihubungi Ismaweb.net, hari ini.

Bimbang dengan sikap sebegini, Muhammad Sabri menggesa kerajaan negeri Pahang bertegas dengan mengambil tindakan undang-undang kepada mereka tanpa berkompromi dengan mana-mana pihak yang berkepentingan.

“Kita juga mengharapkan sekiranya mereka ternyata benar-benar bersalah, maka terus ambil tindakan, jangan ada ‘double standard’ dalam dalam hal ini.

“Jika tidak dihentikan dan diambil tindakan tegas, maka akan ada lagi siri-siri pencerobohan dengan menggunakan modus operandi yang sama di daerah-daerah yang lain,” katanya.

Dalam pada itu, beliau berkata, kredibiliti dan integriti kerajaan negeri turut akan terjejas jika isu ini tidak ditangani seadilnya.

“Kerajaan negeri serta badan-badan penguatkuasa akan tercemar dan tidak lagi dipandang tinggi oleh masyarakat,” katanya.

Terdahulu, empat lelaki berusia 29 hingga 63 tahun ditahan ketika mereka berada di kawasan hutan simpan berkenaan.

Pegawai Pemelihara Hutan Daerah (PPDH) Rompin Yusof Othman membuat serbuan di kawasan tersebut bersama lebih 10 anggota penguat kuasa yang sebelum ini beberapa kali melakukan intipan.

“Kita menahan empat lelaki turut disita sebuah jentolak, masing-masing dua traktor dan jengkaut serta tiga kenderaan empat roda,” katanya.


PEMBELA serah memorandum kes kalimah Allah 2.0 kepada MAIWP

BANGI, 16 Syaaban 1442H, Selasa – Pertubuhan-Pertubuhan Pembela Islam (PEMBELA) menyerahkan memorandum kes kalimah Allah 2.0 kepada Majlis Agama Islam Wilayah Persekutuan (MAIWP), semalam.

Delegasi gabungan NGO-NGO Islam itu diketuai Haji Rashidi Haris, turut serta anggota Sekretariat PEMBELA Pusat iaitu Mohammad Syahnis, Imran Harith dan Aizat Rahimi.

Memorandum kes Kalimah Allah 2.0 itu diterima oleh Timbalan Ketua Pegawai Eksekutif (Operasi) MAIWP, Mohd Nizam Yahya.

PEMBELA menerusi kenyataan di Facebook berkata, MAIWP memberikan respon yang sangat positif dalam isu berkenaan dan memaklumkan mereka sudah menghantar permohonan untuk menjadi pencelah dalam rayuan kes kalimah Allah 2.0.

“Selain itu, MAIWP juga memaklumkan kepada kami yang mereka akan membuat program-program berbentuk wacana, diskusi, meja bulat dan sebagainya khusus untuk isu kalimah Allah 2.0 ini.

“MAIWP juga menyatakan kesediaan mereka untuk bekerjasama dengan pihak NGO-NGO Islam dalam isu-isu agama seperti isu kalimah Allah ini dan berharap akan ada lebih banyak sesi pertemuan sebegini untuk bertukar-tukar maklumat dan pendapat.

“Kami mengucapkan ribuan terima kasih atas komitmen yang diberikan oleh MAIWP dalam isu ini.

“Tambahan pula, MAIWP merupakan sebuah badan agama berautoriti di peringkat Persekutuan dan bernaung di bawah Yang di-Pertuan Agong,” katanya.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Bagaimanapun, Kementerian Dalam Negeri dan Kerajaan Malaysia telah memfailkan rayuan terhadap keputusan itu kepada Mahkamah Rayuan pada 15 Mac lalu.


PRN Johor: PN utamakan calon berekod bersih, muda

BANGI, 23 Rejab 1443H, Jumaat – Perikatan Nasional (PN) mengutamakan calon yang mempunyai rekod bersih, termasuk muda dan berwibawa untuk disenaraikan sebagai calon pada Pilihan Raya Negeri (PRN) Johor.

Ketua Dewan Muslimat PAS Malaysia, Senator Nuridah Mohd Salleh berkata, kriteria itu menjadi keutamaan buat PN selain berkelayakan dan berpengalaman.

Beliau berkata, calon yang ditampilkan PN majoriti masih mudah dan lingkungan usia 40-an.

“Calon kita kalau tengok majoriti ramai masih muda, 40-an majoriti. insya-Allah calon PN calon yang masih muda, kemudian calon yang berumur sikit dalam 60-an.

“Itu semua calon yang memang ada pengalaman dan mempunyai kelayakan yang baik dan semua bersih, itu yang paling utama yang kita cadangkan pada rakyat,” katanya.

Pada masa sama, beliau turut yakin dengan kerjasama antara parti-parti komponen PN pada pilihan raya kali ini.

“Insya Allah, apa yang telah dilalui semasa PRN Melaka banyak menjadi pengajaran. Insya-Allah di Johor antaranya dari sudut kerjasama organisasi, gerakan khususnya tiga parti ini, kita akan perkemaskan lagi dengan sebaik-baiknya.

“Alhamdulillah, semuanya berpusat dalam satu bilik gerakan bersama,” katanya lagi.

Nuridah turut optimis calon-calon daripada PN mempunyai keupayaan untuk melaksanakan tanggungjawab sebagai wakil rakyat sekiranya diberi peluang nanti.

Malah, terhadap kesemua yang dicalonkan semula dan telah dipilih pada pilihan raya umum lalu, katanya.

“Mereka masih berupaya dan sebenarnya sebagai YB masih lagi belum tunjuk kebolehannya,” katanya.

PN mempertaruhkan semua 56 kerusi Dewan Undangan Negeri (DUN) pada PRN Johor membabitkan 33 calon daripada Bersatu, PAS (15 kerusi) dan Gerakan (lapan).


Hipokrasi golongan liberal dalam isu Jakim dan institusi diraja

1. KECOH beberapa hari lepas apabila pihak Jabatan Kemajuan Islam Malaysia (Jakim) mengeluarkan poster menyeru masyarakat agar menghormati institusi diraja, golongan liberal gegak gempita bertempik menempelak Jakim yang dikatakan menggunakan hadis daif.

2. Saya merasa hairan melihat gelagat sebahagian golongan liberal yang tiba-tiba concern dengan hadis daif sedangkan sebelum ini merekalah yang paling banyak menolak hadis sahih. Apabila kita menolak golongan LGBT dan berhujah dengan hadis sahih, mereka tidak menyokong pula hadis sahih bahkan mereka menyokong LGBT. Sabda Rasulullah:

لَعَنَ اللهُ مَنْ عَمِلَ عَمَلَ قَوْمِ لُوطٍ

“Allah melaknat mereka yang mengamalkan amalan kaum Lut.” (HR Ahmad – dinilai Sahih li Ghairihi oleh al-Arna’ut)

3. Apabila kita menolak golongan lelaki yang berpakaian seperti wanita dengan mendatangkan hadis sahih, golongan liberal menolak perkara ini seakan-akan mereka menolak hadis sahih. Sabda Rasulullah:

لَعَنَ رَسُولُ اللَّهِ ﷺ الْمُخَنَّثِينَ مِنَ الرِّجَالِ، وَالْمُتَرَجِّلَاتِ مِنَ النِّسَاءِ

“Rasulullah melaknat golongan mukhannath (berperwatakan wanita) daripada kaum lelaki dan kaum wanita yang berperwatakan seperti lelaki. (Sahih al-Bukhari)

4. Apabila kita menyeru mereka menutup aurat dan memakai hijab, mereka mempertikaikan hijab bahkan menyatakan tidak wajib memakai tudung. Sedangkan dalam hadis yang sahih, Saidatina Aisyah memuji wanita Madinah yang segera memakai tudung menutup aurat ketika wahyu mengenai perkara ini diturunkan. Kata Saidatina Aisyah:

يَرْحَمُ اللَّهُ نِسَاءَ المُهَاجِرَاتِ الأُوَلَ، لَمَّا أَنْزَلَ اللَّهُ: {وَلْيَضْرِبْنَ بِخُمُرِهِنَّ عَلَى جُيُوبِهِنَّ} [النور: 31] شَقَّقْنَ مُرُوطَهُنَّ فَاخْتَمَرْنَ بِهَا “

“Semoga Allah merahmati kepada kaum wanita Muhajirin yang awal. Mereka, apabila Allah menurunkan ayat : وَلْيَضْرِبْنَ بِخُمُرِهِنَّ عَلَىٰ جُيُوبِهِنَّ, mereka lantas mengoyakkan kain Murat (sejenis tekstil yang diperbuat daripada bulu bebiri) mereka lalu mereka berhijab dengannya.” (Sahih al-Bukhari)

5. Malah terdapat beberapa isu lagi yang disabdakan oleh Rasulullah melalui hadis yang sahih tetapi dipertikaikan oleh golongan liberal. Anehnya dalam bab menghormati sultan, mereka tiba-tiba bijak pula menilai hadis dan menghentam Jakim. Inilah hipokrasi golongan liberal.

6. Mereka hanya memilih hadis yang bersesuaian dengan nafsu mereka sahaja. Apabila mereka menyokong LGBT, mereka menolak hadis sahih. Namun apabila diminta menghormati sultan, mereka menggelupur mencari dalil untuk melawan Jakim. Ia seakan satu gerakan terancang untuk menyeru rakyat memusuhi sultan dan Jakim.

Semoga Allah membimbing kita.

Dr Ahmad Sanusi Azmi


Bukti hitam putih tunjuk Ahmad Zahid setia terhadap Anwar

PUTRAJAYA, 22 Jamadilawal 1442H, Rabu – Bukti hitam putih menunjukkan wujud sokongan setia Presiden UMNO, Datuk Seri Dr Ahmad Zahid Hamidi terhadap Presiden PKR, Datuk Seri Anwar Ibrahim.

Ahli Parlimen Ketereh, Tan Sri Annuar Musa mendakwa, dokumen itu turut membuktikan rundingan yang dijalankan dengan DAP bagi membentuk satu gabungan.

Memetik laporan Malaysian Gazette, Annuar merujuk surat Ahmad Zahid itu kepada Yang di-Pertuan Agong menyatakan kesetiaan kepada Anwar sebagai calon Perdana Menteri yang tular beberapa bulan lalu.

Pada masa sama, Annuar mendakwa, beliau turut mempunyai bukti masa dan lokasi rundingan yang berlangsung di antara Presiden UMNO dan DAP baru-baru ini.

Beliau menyifatkan sokongan terhadap Anwar dan DAP itu bercanggah dengan konsensus yang dicapai UMNO secara en-bloc iaitu No DAP, No Anwar.

Perkara itu sekali gus menyebabkan Ahmad Zahid membelakangkan parti apabila berunding dengan kedua-dua pihak.

Beliau berkata demikian dalam sidang media di Putrajaya, hari ini.


Ikut langkah UAE, Sudan mansuh Akta Boikot Israel

KHARTOUM, 11 Jamadilakhir 1442H, Ahad – Sudan didakwa akan mengikut jejak langkah Emiriah Arab Bersatu (UAE) dengan memansuhkan Akta Boikot Israel yang diluluskan oleh negara itu pada 1958.

Laporan media Israel yang memetik sumber peringkat tinggi Sudan sebagai berkata, pihak berkuasa sedang berusaha untuk mengaktifkan perjanjian damai yang ditandatangani Tel Aviv dan Khartoum baru-baru ini.

Sumber-sumber itu berkata, Akta Boikot Israel yang diguna pakai pada 1958 – akan menjadi landasan pertama untuk membangunkan dan mengembangkan hubungan antara kedua negara – akan dimansuhkan sebagai sebahagian dari perjanjian.

Pada Ogos tahun lalu, Emiriah Arab Bersatu (UAE) memansuhkan Akta Boikot Israel dengan keputusan presiden, yang membolehkan warganya bekerjasama dari segi komersial dan kewangan dengan rakyat Israel.

Terdahulu, Sudan menandatangani ‘Perjanjian Abraham’ sekali gus membuka jalan bagi menormalkan hubungan dengan Israel ketika negara itu menerima lawatan Setiausaha Perbendaharaan Amerika Syarikat (AS), Steven Mnuchin.

Negara itu juga menandatangani satu perjanjian persefahaman dengan AS bagi membolehkan ia mendapatkan pinjaman kewangan untuk melangsaikan hutang negara itu dengan Bank Dunia.

Kedua-dua perjanjian itu ditandatangani kurang sebulan selepas Washington mengeluarkan Khartoum daripada senarai negara yang menaja keganasan.

Pengeluaran Sudan daripada senarai itu dilakukan selepas pihaknya bersetuju untuk menormalkan hubungan dengan Israel pada bulan Oktober tahun lalu. – Agensi


Rakyat Kuwait anjur kempen beli produk Turki

KUWAIT, 12 Rabiulawal 1442H, Khamis – Rakyat Kuwait melancarkan kempen membeli produk Turki sebagai sebahagian daripada tunjuk perasaan susulan penghinaan Perancis terhadap Islam dan Nabi Muhammad ﷺ.

Pengguna Twitter di negara Teluk melancarkan tanda pagar – hashtag – bagi mendorong pelanggan menggantikan produk Perancis dengan barangan Turki.

Aktivis juga turut terbabit sama dalam kempen itu dengan menyiarkan gambar komoditi Perancis untuk diboikot oleh pelanggan.

Menurut pengguna media sosial, kedai-kedai utama di Kuwait telah bertindak balas terhadap kempen boikot dan mengeluarkan produk Perancis dari rak mereka.

Bagaimanapun sehingga kini, tidak ada langkah rasmi oleh pihak berkuasa Kuwait untuk memboikot produk Perancis.

Ahad lalu, Menteri Luar Kuwait, Sheikh Ahmed Al Nasser Al Sabah bertemu dengan Duta Besar Perancis dan menggesa penghinaan terhadap semua agama monoteistik dan Nabi terutama dalam ucapan rasmi dan politik dihentikan.

Pada 2 Oktober lepas, Presiden Perancis, Emmanuel Macron mencetuskan kontroversi terhadap dunia Islam apabila mendakwa muslim sebagai penganut fahaman pemisah dan menuduh Islam sebagai agama krisis di seluruh dunia.

Beliau juga mempertahankan karikatur mencerca Nabi Muhammad ﷺ, mengatakan Perancis ‘tidak akan menyerah kartun kami’ selepas pembunuhan guru sekolah menengah, Samuel Paty, yang menunjukkan karikatur provokatif di dalam kelas.

Ketika ini, gesaan untuk memboikot produk Perancis semakin meningkat di rantau Arab dan negara muslim beberapa hari selepas Macron menyatakan negara itu tidak akan melarang karikatur yang menghina Islam dan Nabi Muhammad ﷺ. – Agensi


HPBM: ‘Tiada satu perkataan pun hina bangsa lain’

KUALA LUMPUR, 1 Muharram 1444H, Sabtu – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menepis tuduhan dan kritikan pihak tertentu terhadap penganjuran Hari Peradaban Bangsa Melayu (HPBM) kononnya bertujuan menghina serta mengetepikan bangsa lain.

Beliau juga menolak dakwaan kononnya orang Melayu kini sudah tidak melihat kebudayaan itu sebagai satu perkara yang penting.

Sedangkan, katanya, sambutan menggalakkan pengunjung yang hadir ke HPBM di Padang Bolasepak KLFA, Kuala Lumpur hari ini membuktikan program berkenaan sangat penting dan dekat dengan hati rakyat terutama orang Melayu.

“Dengan mengatakan kita membina sempadan (dengan kaum-kaum lain) itu adalah tidak benar.

“Dan kalau kita lihat di sini kita ada main gasing, congkak, memanah dan sebagainya, tiada satu perkataan pun yang kata menghina atau bina sempadan dengan kaum lain.

“Malah, kita ajak lagi kaum lain untuk bersama memahami akan budaya kesenian orang Melayu, itu pendekatan kita,” katanya dalam sidang media Hari Peradaban Bangsa Melayu, di sini hari ini.

Mengulas kesinambungan program ini, Aminuddin berkata, PEMBELA bukan sekadar merancang mengadakan kempen berkonsepkan peradaban bangsa di seluruh negara, bahkan merancakkan kembali ekonomi orang Melayu melalui ‘Buy Muslim First’ (BMF).

Beliau menjelaskan bahawa kempen BMF masih berjalan sehingga kini, namun disebabkan beberapa faktor tertentu antaranya di pihak kerajaan dan situasi pandemik menyebabkan usahanya perlahan.

“Jadi, itu sebabnya. Ia (BMF) masih berjalan tetapi tidak sebagaimana yang kita harapkan. Insya-Allah, bulan Disember ini, kita akan rancakkan semula.

“Dan kempen BMF memang khas kerana ia antara bidang yang kita kata peradaban dalam konsep yang luas untuk membangunkan ekonomi,” katanya.


PAS sapu bersih Kelantan, Terengganu

BANGI, 25 Rabiulakhir 1444H, Ahad – PAS memperluaskan penaklukannya di Pantai Timur selepas memenangi semua kerusi Parlimen di Kelantan dan Terengganu.

Parti itu memenangi semua 14 kerusi di Kelantan dan lapan di Terengganu pada Pilihan Raya Umum Ke-15 (PRU15), semalam.

BERITA LANJUT MENYUSUL


China hantar 600 tan bantuan kecemasan kepada Afghanistan

KABUL, 6 Rejab 1443H, Selasa – China menghantar 600 tan bantuan kecemasan kepada Afghanistan dalam usaha membantu negara ini menghadapi musim sejuk melampau dan kekurangan makanan.

Duta China ke Kabul, Wang Yu berkata, bantuan tersebut yang dihantar melalui kereta api berlepas dari Xinjiang dan akan tiba minggu ini.

Katanya, ia merupakan penghantaran kali kedua bantuan sedemikian dalam tempoh seminggu.

Wang Yu berkata, minggu lalu pihaknya telah menghantar 500 tan bantuan makanan seperti gandum, minyak dan gula.

“Semua bantuan ini akan diagihkan penduduk terutama di kawasan -kawasan pedalaman yang sukar mendapat bekalan pada musim sejuk,” katanya.

Beliau berkata, sejak negara ini berdepan krisis kemanusiaan, China telah menyediakan 3,600 tan makanan dan bantuan lain kepadanya.

Sehingga Oktober lalu, lebih 22 juta rakyat Afghanistan mengalami krisis makanan akut.

Pengarah Eksekutif Program Makanan Sedunia (WFP), David Beasley berkata, kesengsaraan yang dialami penduduk lebih dahsyat jika dibandingkan dengan Yaman atau Syria.

Malah, katanya lagi, lebih teruk daripada keadaan kecemasan makanan tidak terjamin yang dialami Republik Demokratik Congo.

Justeru, beliau menyifatkan Afghanistan merupakan antara negara yang mengalami krisis kemanusiaan terburuk di dunia. – Agensi


Amirudin luah hasrat mahu terus jadi MB terajui Selangor

SHAH ALAM, 22 Zulhijjah 1444H, Selasa – Menteri Besar Selangor, Datuk Seri Amirudin Shari memberi bayangan untuk terus menerajui kepimpinan kerajaan negeri jika gabungan Pakatan Harapan (PH) dan Barisan Nasional (BN) mencapai kemenangan dalam Pilihan Raya Negeri (PRN), bulan depan.

Pengerusi PH Selangor itu berkata, beliau cenderung untuk terus menjawat jawatan berkenaan bagi membantu kerajaan negeri melengkapkan pelaksanaan pelbagai pelan pembangunan yang telah dirangka bagi kelestarian ekonomi dan kesejahteraan rakyat Selangor.

“Walaupun pelan itu adalah kerja berpasukan, saya percaya saya juga bertanggungjawab untuk melunaskan dan melengkapkan pelaksanaan pelan yang telah ditawarkan kepada rakyat terutamanya dalam Rancangan Selangor Pertama (RS-1).

“Hasrat ini juga seiring dengan komitmen saya untuk terus mempertahankan kerusi Dewan Undangan Negeri (DUN) Sungai Tua yang saya sandang ketika ini pada PRN akan datang,” katanya dalam temu bual bersama Bernama.

Ahli Parlimen Gombak itu berkata, hasrat tersebut sekali gus menafikan khabar angin bahawa terdapat perancangan untuk menukar kedudukannya sebagai Menteri Besar kepada Menteri di peringkat Kerajaan Persekutuan selepas PRN.

Menurut Amirudin, secara umumnya kepimpinan PH di peringkat negeri sepakat dan bersetuju untuk beliau terus mentadbir Selangor sebagai Menteri Besar.

“Cakap-cakap di luar sana banyaklah… ada yang kata saya akan ke Persekutuan, tukar dari Menteri Besar kepada Menteri Kabinet tetapi sebagaimana saya, PH Selangor juga cenderung dan sepakat untuk saya kekal sebagai Menteri Besar.

“Setakat ini perbincangan dengan Pengerusi PH yang juga Perdana Menteri (Datuk Seri Anwar Ibrahim) pun tiada perancangan untuk saya bertukar atau sebagainya,” katanya dan menambah sebagai ahli parti beliau akur dengan sebarang keputusan yang dibuat oleh pucuk pimpinan di peringkat pusat.

Amirudin menyandang kerusi DUN Sungai Tua (sebelum ini dikenali sebagai DUN Batu Caves) sejak Pilihan Raya Umum ke-12 (PRU-12) pada 2018 dan terus kekal di kerusi itu untuk tiga penggal berturut-turut hingga PRU-14.

Amirudin mengangkat sumpah sebagai Menteri Besar Selangor di hadapan Sultan Selangor Sultan Sharafuddin Idris Shah di Istana Alam Shah, Klang pada 19 Jun 2018 selepas Datuk Seri Mohamed Azmin Ali melepaskan jawatan itu berikutan pelantikannya sebagai Menteri Hal Ehwal Ekonomi.

Dalam pada itu, Amirudin menempelak Perikatan Nasional (PN) yang tidak berani menamakan calon Menteri Besar di sebalik usaha agresif beberapa pimpinan parti itu termasuk Mohamed Azmin yang juga penyandang kerusi DUN Bukit Antarabangsa menonjolkan diri sebagai pejuang rakyat Selangor.

Katanya, situasi tersebut menunjukkan PN tidak yakin dengan keupayaan bekas Menteri Besar itu walaupun sebelum ini Pengerusi PN Tan Sri Muhyiddin Yassin mengumumkan Bersatu akan menduduki kerusi Menteri Besar sekiranya pakatan yang turut disertai PAS dan Gerakan memperoleh majoriti dalam PRN nanti.

“Bukan setakat tidak berani menamakan siapa-siapa untuk menduduki kerusi Menteri Besar, malah orang yang dikatakan bakal Menteri Besar itu juga sampai sekarang pun masih berteka-teki mengenai kerusi yang hendak ditandingi.

“Saya tahu rakan-rakan kita dalam PAS juga berhajat dan berniat besar untuk menjadi Menteri Besar, malah akar umbi mereka percaya calon PAS lebih layak untuk diangkat sebagai Menteri Besar Selangor,” katanya.

Sehubungan itu, Amirudin menggesa rakyat Selangor membuat pilihan bijak dengan mengundi calon PH-BN dalam PRN akan datang demi menjamin kesinambungan pentadbiran yang ternyata berjaya mengemudi Selangor menjadi negeri paling cemerlang dari aspek pembangunan ekonomi dan sosial walaupun terpaksa berhadapan dengan situasi getir pandemik COVID-19 serta kelembapan ekonomi dunia.

Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan dijalankan serentak dengan 12 Ogos sebagai hari pengundian, manakala tarikh penamaan calon pada 29 Julai dan pengundian awal pada 8 Ogos. – Bernama


Pemilihan Timbalan Speaker Dewan Rakyat ditangguh

KUALA LUMPUR, 7 Safar 1443H, Selasa – Pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang meletak jawatan, ditangguhkan ke persidangan akan datang iaitu Mesyuarat Kedua Penggal Keempat Parlimen ke-14 yang dijadual pada bulan hadapan.

Usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen ke-14.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

“Kita mungkin akan membuat satu peraturan supaya salah seorang daripada timbalan speaker yang dipilih nanti akan disandang oleh wakil pembangkang,” katanya ketika mengusulkan penangguhan pemilihan itu.

Usul penangguhan itu diluluskan dengan undian suara apabila lebih suara bersetuju.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan ahli Dewan Rakyat.

Wan Junaidi berkata, beliau telah berbincang dengan pihak Jabatan Peguam Negara supaya pindaan itu dibawa pada penghujung persidangan kali ini bagi bacaan kali pertama.

Terdahulu Sim Tze Tzin (PH-Bayan Baru) mempersoalkan penangguhan itu dan meminta Wan Junaidi untuk memberikan alasan membawa usul penangguhan itu sedangkan banyak urusan Parlimen perlu dilaksanakan termasuk Transformasi Parlimen dan pembentangan Belanjawan 2022.

Dewan Rakyat sebelum ini mempunyai dua Timbalan Yang Dipertua iaitu Datuk Mohd Rashid Hasnon dan Azalina.

Azalina meletak jawatan pada 23 Ogos. – Bernama


Hukuman berat benarkan anak tak cukup umur memandu

PUTRAJAYA, 7 Syawal 1443H, Ahad – Hukuman berat mengikut Akta Pengangkutan Jalan boleh dikenakan kepada sesiapa yang membenarkan anak atau remaja tidak cukup umur memandu, kata Menteri Pengangkutan, Datuk Seri Dr Wee Ka Siong.

“Bukan sahaja terhadap pemandu bahkan pemilik kenderaan juga akan dikenakan tindakan paling berat kerana kecuaian dan menyebabkan kecederaan mana-mana pihak.

“Sesiapa yang disabit kesalahan ini boleh diambil tindakan keras, sebab remaja itu tiada lesen memandu dan perlindungan insurans,” katanya ditemui media pada majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana di sini, hari ini.

Beliau berkata demikian ketika diminta mengulas insiden remaja berumur 16 tahun yang memandu kenderaan pelbagai guna (MPV) merempuh dua pemotong rumput hingga mengakibatkan seorang daripadanya maut di Jalan Pintasan Semeling, Sungai Petani, Kedah, semalam.

Terdahulu, media melaporkan, Ketua Polis Daerah Kuala Muda ACP Zaidy Che Hassan berkata remaja itu tidak memiliki lesen memandu dan kini ditahan di Ibu Pejabat Polis sDaerah Kuala Muda untuk siasatan lanjut mengikut Seksyen 41 (1) Akta Pengangkutan Jalan 1987.

Sementara itu Wee berkata, krisis Ukraine-Rusia yang telah memacu harga minyak mentah dunia, menjadi antara sebab harga tiket penerbangan domestik dan antarabangsa naik mendadak, selain permintaan yang tinggi.

Bagaimanapun katanya Suruhanjaya Penerbangan Malaysia (MAVCOM) telah diminta untuk memantau peningkatan harga tiket berkenaan.

Wee turut mengulangi bahawa harga tiket penerbangan yang dibeli pada saat akhir boleh menjadi mahal kerana penggunaan mekanisme penetapan harga dinamik, dengan memberikan contoh pembelian tiket pada musim Tahun Baru Cina dibuka pada harga antara RM300 hingga RM400, tetapi pembelian tiket beberapa hari sebelum penerbangan pula menyaksikan harga yang jauh lebih tinggi.-  Bernama


Misi evakuasi warga Malaysia di Ukraine berjaya

SEPANG, 27 Rejab 1443H, Selasa – Perdana Menteri Datuk Seri Ismail Sabri Yaakob yang meluangkan masa menyambut ketibaan rakyat Malaysia dibawa keluar dari Ukraine, menyifatkan misi evakuasi mereka di negara itu sebagai berjaya dan mencapai matlamat.

Beliau yang mengarahkan pelan evakuasi warga Malaysia di Ukraine itu diaktifkan berkata kesemua 24 rakyat Malaysia yang berdaftar dengan Kedutaan Besar Malaysia di negara itu telah berjaya dibawa keluar dalam misi evakuasi yang digerakkan bermula 24 Februari itu.

Menurutnya, kumpulan terakhir yang melibatkan sembilan rakyat Malaysia dan dua tanggungan mereka telah dibawa keluar dari Kyiv, Ukraine pada 26 Februari lepas dengan melalui jalan darat menuju ke Poland.

Hari ini, tujuh rakyat Malaysia yang dibawa keluar termasuk Kuasa Usaha Sementara Kedutaan Besar Malaysia di Ukraine Fadhilah Daud tiba Lapangan Terbang Antarabangsa Kuala Lumpur (KLIA) di sini pada kira-kira 3.06 petang menerusi pesawat Qatar Airways penerbangan QR848.

“Kita bersyukur kerana walaupun kejadian agak membimbangkan di Ukraine tetapi kerajaan telah melakukan usaha yang terbaik untuk memastikan rakyat di Ukraine dalam keadaan selamat,” kata Ismail Sabri dalam sidang media selepas bertemu tujuh rakyat Malaysia berkenaan di KLIA.

Ismail Sabri berkata tujuh warga Malaysia yang tiba di tanah air hari ini terdiri daripada pegawai kedutaan Malaysia di Ukraine dan ahli keluarga masing-masing serta pelajar.

Menurutnya, empat rakyat Malaysia tidak pulang ke Malaysia tetapi memilih untuk berada di negara lain iaitu dua di Poland dan dua di Jerman.

Presiden Rusia Vladimir Putin pada 24 Februari lepas mengumumkan operasi ketenteraan khas di wilayah Donbas, timur Ukraine dan susulan itu, Presiden Ukraine Volodymyr Zelenskyy mengisytiharkan darurat di seluruh negara.

Ukraine juga telah mengumumkan penutupan ruang udaranya untuk kegunaan awam kerana “berisiko tinggi” kepada penerbangan awam. – Bernama


DG takut mati: Tuduhan King Sing angkuh, memalukan!

BANGI, 26 Rabiulawal 1442H, Khamis – Kenyataan tidak bertanggungjawab dan separuh masak oleh Ahli Parlimen Bintulu ketika perbahasan di Dewan Rakyat membuktikan ‘pemimpin itu’ langsung tidak beradab.

Datuk Seri Tiong King Sing (GPS-Bintulu) didakwa mengeluarkan kenyataan ‘DG (Ketua Pengarah Kesihatan) takut mati’ pada sesi perbahasan Rang Undang-undang Perbekalan 2021, semalam.

Dalam ucapannya, King Sing mempersoalkan mengapa Ketua Pengarah Kesihatan, Tan Sri Dr Noor Hisham Abdullah tidak turun padang di Sabah yang mencatatkan peningkatan kes COVID-19 di negeri itu.

“DG (Ketua Pengarah Kesihatan) hari-hari buat berita, bagi ‘Office Boy’ (budak pejabat) boleh baca. Kenapa dia tidak turun padang… Macam di Kota Kinabalu, Sabah begitu teruk pandemik COVID-19.

“Kenapa dia tidak melawat setiap hospital, berbincang dan beri sokongan kepada frontliners. Jangan hantar doktor, jururawat saja pergi sebab itu orang (mereka) tidak takut mati, tapi DG takut mati,” dakwanya.

Naib Ketua Angkatan Pemuda-Pemudi BERJASA (ANGKASA) Pusat, AD Satiman berkata, tindakan King Sing itu bukti beliau mempersendakan usaha dan pengorbanan Dr Noor Hisham serta semua barisan hadapan dalam mendepani ancaman COVID-19.

Memandang serius isu berkenaan, katanya, kenyataan tidak bertanggungjawab ini adalah memalukan apabila dikeluarkan oleh seorang Ahli Parlimen apatah lagi seorang duta bertaraf menteri ke negara China.

“Jelas, ini membuktikan beliau amat tidak arif akan bidang kuasa dan tanggungjawab sebagai seorang Ahli Parlimen yang diberikan kepercayaan oleh rakyat untuk berada di dewan tersebut.

“Sebagai rakyat Malaysia, saya menuntut beliau menarik balik kenyataan tersebut dan memohon maaf di Parlimen Malaysia, membuat permohonan maaf secara terbuka kepada Dr Noor Hisham dan seluruh petugas barisan hadapan.

“Selain itu, melepaskan jawatan sebagai Duta Khas Bertaraf Menteri kerana jelas, beliau tidak tahu tanggungjawab dan bidang kuasa yang digalas,” tegasnya dalam kenyataan hari ini.

AD Satiman yang juga Ketua Angkasa Johor turut menggesa kepimpinan Pemuda mana-mana parti politik untuk berdiri teguh dan menyokong Dr Noor Hisham, dan menyelar tindakan King Sing dan menuntut permohonan maaf daripadanya.

“Kita mengharapkan idea, cadangan, tambah baik polisi, dan tindakan berstruktur daripada mana-mana Ahli Parlimen.

“Sebaliknya beliau tunjukkan sikap angkuh dan kedangkalan pemahamannya mengenai bidang kuasa Ahli Parlimen dan penjawat awam. Tindakan Ahli Parlimen yang mempertahankan beliau juga memalukan.

“Sikap angkuh sebegini adalah langkah mundur, kebelakang dan membawa pecah belah walhal yang negara Malaysia perlukan adalah kesatuan utuh seluruh rakyat untuk menghadapi COVID-19,” tegasnya.


Orang politik henti buat ‘perangai’, kukuhkan saf demi Melayu

BANGI, 2 Muharram 1442H, Jumaat – Berhentilah bertelagah dan ‘buat perangai’, parti-parti Melayu digesa bersatu di bawah satu bumbung dalam membentuk politik baharu demi kelangsungan bangsa.

Gesaan itu disuarakan Presiden Ikatan Muslimin Malaysia (ISMA), Haji Aminuddin Yahaya susulan rasa bimbang dengan suasana politik negara, khususnya dalam kalangan parti-parti Melayu kebelakangan ini.

Merujuk konflik dalaman yang berlaku antara UMNO, PAS dan Parti Pribumi Bersatu Malaysia (Bersatu), beliau bimbang kemelut yang mencetuskan polemik itu berlarutan.

“Bermulanya dengan penubuhan Perikatan Nasional (PN), kemudian pula dengan hasrat Bersatu untuk sertai Muafakat Nasional.

“Ditambah lagi dengan penolakan Presiden UMNO untuk menyertai PN jika ianya didaftarkan sebagai koalisi secara rasmi.

“Lebih menarik lagi apabila PAS pula bersetuju untuk menyertai Perikatan Nasional, sebagai kontra kepada keputusan UMNO,” katanya dalam kenyataan.

Haji Aminuddin berkata, pertikaian itu belum lagi mengambil kira parti-parti di dalam Gagasan Sejahtera seperti Barisan Jemaah Islamiah Se-Malaysia (BERJASA) dan parti baharu, Parti Bumiputera Perkasa Malaysia (Putra).

“Apakah mereka ini akan terus diketepikan dan apakah akan terhasil gabungan lain kerana diketepikan?

“Bagi rakyat biasa di luar ruang lingkup parti politik, mereka memerhatikan keadaan ini dan memang memeningkan dan mengecewakan kerana melihat pendirian parti-parti Melayu yang mudah bertukar-tukar saban hari,” katanya.

Beliau berkata, kerajaan Melayu Islam – melalui Perikatan Nasional – yang terbentuk dan dilihat kukuh pada awalnya, kini seolah-olah semakin goyah.

“Apakah ini petanda atau bibit-bibit awal hayat kerajaan ini akan berakhir? Apakah jaminan Pakatan Harapan (PH) tidak akan memenangi PRU-15 jika berlakunya pilihan raya nanti, dengan keadaan sebegini?

“Bagi rakyat yang meletakkan harapan yang tinggi kepada kerajaan ini untuk membuat perubahan pastinya akan berasa kecewa,” katanya.

Haji Aminuddin yang juga Pengerusi Pertubuhan-Pertubuhan Pembela Islam (PEMBELA) menyifatkan, sikap sombong dan besar diri semakin menebal dalam kalangan segelintir pemimpin, bahkan menganggap ‘wabak’ itu sudah berjangkit secara perlahan.

“Walaupun hanya enam bulan memerintah, mereka seolah-olah lupa pada zaman kegelapan 22 bulan dahulu di mana hasil dari kekalahan mereka sendiri. Mengapa jadi begini?

“Rendahkanlah diri, lapangkan dada dan luaskan pemikiran. Jangan terlalu ikutkan emosi dan amarah diri. Insya-Allah, saya yakin rakyat akan bersama,” katanya.


India tolak cadangan China ubah nama negeri Arunchal Pradesh

NEW DELHI, 14 Ramadan 1444H, Rabu – India menolak cadangan China yang menamakan semula tempat di negeri Arunachal Pradesh.

Jurucakap Kementerian Luar India, Arindam Bagchi dalam ciapan twitter berkata, Arunachal Pradesh sentiasa dan akan menjadi bahagian penting selain tidak boleh dipisahkan dari India.

Beliau mengulas mengenai laporan media China yang negara itu berhasrat menukar beberapa nama di kawasan Arunachal Pradesh.

Ahad lalu, Kementerian Hal Ehwal Awam China berhasrat mahu menyeragamkan 11 nama di kawasan berkenaan termasuk lima kawasan pegunungan di selatan Tibet yang menjadi kawasan pertikaian antara India.

Dalam kebelakangan tahun ini, tentera India dan China sering bertempur di sebahagian kawasan sempadan di Himalaya.

Disember lalu, tentera mengalami pertempuran di wilayah tawang Arunachal Pradesh, yang juga dituntut Beijing.

Sempadan 3,800 kilometer yang tidak ditandakan dengan sempurna antara negara-negara bersenjata nuklear itu dan sebahagaian besar kekal aman selepas perang pada 1962 sebelum bertempur pada 2020, sekali gus mengakibatkan hubungan kedua-dua negara tegang. – Agensi


Isu telur: Bekalan domestik tak pulih tapi eksport tiada masalah

TASEK GELUGOR, 27 Jamadilakhir 1444H, Jumaat – Isu bekalan domestik telur ayam yang masih belum pulih sehingga kini memerlukan penjelasan segera Kementerian Perdagangan Dalam Negeri dan Kos Sara Hidup (KPDN).

Ahli Parlimen Tasek Gelugor, Datuk Wan Saiful Wan Jan berkata, pihaknya musykil dengan bekalan domestik yang sering mengalami gangguan sedangkan bekalan telur untuk eksport tidak bermasalah.

Beliau menggesa KPDN menjelaskan jumlah sebenar eksport telur ayam ke luar negara dan juga jumlah keseluruhan pengeluaran telur bagi lima syarikat pengeluar telur terbesar tempatan supaya penilaian dapat dibuat.

“Mengikut perangkaan ternakan Jabatan Perkhidmatan Veterinar (DVS), kadar pengeluaran telur negara pada 2021 adalah hampir 14 bilion biji dan ini jumlah yang besar.

“Jika mengambil kira penggunaan telur oleh rakyat Malaysia sebanyak 30 juta sehari atau 930 juta sebulan seperti yang diberitahu KPDN, jumlahnya hanya 11.16 bilion biji telur.

“Maksudnya, pengeluaran 14 bilion biji dan penggunaan hanya 11.16 bilion biji, maka seharusnya bekalan kita cukup, bukan kurang,” katanya dalam kenyataan, di sini, hari ini.

Wan Saiful meminta kementerian bersikap telus dalam perkara ini dan menjelaskan faktor sebenar bekalan domestik tidak mencukupi.

“Jangan sembunyikan fakta dan jangan cuba lindungi sesiapa. Selain itu, perlu juga jelaskan kepada rakyat syarikat mana yang diberikan permit import (AP) dan apakah benar jaminan Fuziah Salleh (Timbalan Menteri KPDN) bahawa dalam masa dua bulan lagi bekalan telur akan pulih.

“Adakah AP ini akan dihentikan pada April kerana kita tidak mahu ada pula kroni baharu mengambil keuntungan daripada kesengsaraan rakyat,” katanya.


Lebih 1,000 kanak-kanak direkrut kumpulan pengganas PKK

NEW YORK, 5 Zulhijjah 1444H, Sabtu – Lebih 1,000 kanak-kanak direkrut dan digunakan oleh PKK, sebuah organisasi pengganas yang ditetapkan di AS, Turkiye, dan Kesatuan Eropah serta cabangnya SDF dan YPG di Syria, pada tahun 2022.

Menurut laporan Persatuan Bangsa-Bangsa Bersatu (PBB), kanak-kanak dalam konflik bersenjata merangkumi tempoh dari Januari hingga Disember 2022.

Dilaporkan, seramai 32 kanak-kanak seawal 11 tahun diambil dan digunakan di Iraq.

“Saya amat bimbang dengan pengambilan dan penggunaan kanak-kanak oleh HPG/PKK.

“Saya menggesa mereka untuk tamatkan pengambilan dan penggunaan kanak-kanak dan bebaskan semua kanak-kanak daripada barisannya,” kata Setiausaha Agung PBB, Antonio Guterres dalam laporan itu.

Terdapat lebih 2,438 pelanggaran berat yang dibuat terhadap 2,407 kanak-kanak di Syria.

Seramai 1,696 kanak-kanak di Syria telah direkrut dan digunakan kebanyakannya oleh “SDF/YPG/PKK” dan kumpulan bersenjata lain.

Kumpulan pengganas PKK cawangan Syria, SDF, merekrut dan menggunakan 637 kanak-kanak manakala 633 kanak-kanak direkrut oleh YPG/YPJ dan empat lagi oleh komponen lain SDF. -Agensi


PAS hormati keputusan mahkamah, minta semua terima dengan terbuka

BANGI, 26 Safar 1444H, Jumaat – PAS menghormati keputusan mahkamah yang membebaskan Presiden UMNO, Datuk Seri Dr Ahmad Zahid Hamidi sambil menyifatkan hakim semestinya memiliki asas yang kukuh dalam membuat pertimbangan berkenaan.

Timbalan Presiden PAS, Datuk Seri Tuan Ibrahim Tuan Man berkata, negara ini mempunyai sistem yang menjunjung kedaulatan undang-undang.

“Kita menghormati keputusan mahkamah. Setiap keputusan akan ada yang gembira dan akan ada yang dukacita.

“Namun negara ini ada sistem dan menjadi ikrar bersama untuk menjunjung kedaulatan undang-undang.

“Dalam apa jua keputusan, jangan bila kita setuju kita sokong keputusan mahkamah, bila kita tak setuju kita bantah,” katanya.

Beliau pada masa sama meminta semua pihak menerima keputusan berkenaan dengan terbuka.

“Hakim mempunyai asas dalam membuat sesuatu keputusan dan beliau bertanggungjawab dunia akhirat dengan keputusannya,” katanya.

Mahkamah Tinggi Shah Alam hari ini melepaskan dan membebaskan Ahmad Zahid daripada 40 pertuduhan rasuah berhubung sistem Visa Luar Negara (VLN).

Keputusan itu dibacakan Hakim Mahkamah Tinggi, Datuk Mohd Yazid Mustafa selepas pihak pendakwaan gagal membuktikan prima facie terhadap semua pertuduhan akhir di kes pendakwaan itu.

Zahid, 69, didakwa atas 33 tuduhan menerima rasuah berjumlah SGD13.56 juta (RM42 juta) dari Ultra Kirana Sdn Bhd (UKSB) ketika menjadi Menteri Dalam Negeri, untuk menyambung kontrak firma itu sebagai pengendali perkhidmatan Pusat Sehenti (OSC) di China dan sistem VLN, serta untuk mengekalkan perjanjian kontrak bagi pembekalan sistem bersepadu VLN.

Suapan itu juga bagi mengekalkan kontrak perjanjian untuk membekalkan sistem bersepadu VLN kepada syarikat sama, oleh Kementerian Dalam Negeri.

Beliau juga didakwa atas tujuh lagi tuduhan memperoleh untuk dirinya SGD1.15 juta; RM3 juta; 15,000 franc Swiss dan USD15,000 dari syarikat sama berkaitan dengan tugas rasminya.

Ahli Parlimen Bagan Datuk itu didakwa melakukan kesalahan berkenaan di Seri Satria, Presint 16, Putrajaya dan Country Heights, Kajang antara Oktober 2014 dan Mac 2018.


Rangka wanita dalam bagasi: ‘Tunggu keputusan, belum dapat petunjuk’

JOHOR BAHRU, 29 Ramadan 1444H, Khamis – Dua individu dipanggil bagi membantu siasatan berhubung kes penemuan rangka mayat seorang wanita yang telah reput ditemukan di dalam sebuah bagasi di kios perhentian bas terbiar berhadapan Tenaga Nasional Berhad (TNB) Kulai, pada 12 April lepas.

Ketua Polis Johor, Datuk Kamarul Zaman Mamat berkata, individu terlibat ialah pemberi maklumat mengenai penemuan mayat tersebut dan yang membuat laporan polis.

“Kita masih menunggu keputusan daripada pihak hospital dan mungkin ia memerlukan masa. Masih belum dapat ‘petunjuk’ yang memudahkan siasatan.

“Melainkan tiada kesan suntikan bacillus calmette-guerin (BCG) ditemukan pada mayat yang memungkinkan mangsa adalah warga asing, namun itu pun belum tentu,” katanya kepada pemberita selepas Majlis Berbuka Puasa Ibu Pejabat Polis Kontinjen (IPK) Johor 2023 di sini malam tadi.

Pada 13 April lepas, Ketua Polis Daerah Kulai Supt Tok Beng Yeow dilapor berkata wanita berkenaan dianggarkan berusia 25 tahun ke atas dan telah meninggal dunia sejak dua minggu lepas, selain terdapat kecederaan di kepala.

Sementara itu, Kamarul Zaman berkata, kira-kira 8,000 pegawai dan anggota polis Johor akan bertugas sepanjang tempoh perayaan Aidilfitri termasuk di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) di sini dan Kompleks Sultan Abu Bakar (KSAB) di Iskandar Puteri.

Beliau berkata, penugasan polis sempena Aidilfitri ini melibatkan kawalan dan pemantauan di kawasan ‘hotspot’ berlaku kesesakan dan kemalangan termasuk di 24 sekatan jalan raya (SJR) di sebelah malam.

“Seramai 326 anggota ditempatkan di BSI, manakala 30 anggota di KSAB. Di KSAB jumlah anggota tidak ramai kerana keadaan di situ tidak terlalu sesak.

“Kita juga bekerjasama dengan Ketua Jabatan Siasatan Jenayah untuk meletakkan satu team cross di setiap daerah supaya boleh bertindak jika sesuatu berlaku tidak kira kemalangan, pecah rumah atau samun, jadi team ini akan digerakkam 24 jam,” katanya. – Bernama


Isu kesihatan mental anggota polis tumpuan Dewan Rakyat hari ini

KUALA LUMPUR, 8 Ramadan 1444H, Khamis – Isu berkaitan kesan pembentukan kerjasama tiga hala antara Australia, United Kingdom (UK) dan Amerika Syarikat (AS) (AUKUS) dan langkah membendung isu kesihatan mental dalam kalangan anggota polis, antara tumpuan di Dewan Rakyat hari ini.

Menurut Aturan Urusan Mesyuarat menerusi laman rasmi Parlimen, Lim Guan Eng (PH-Bagan) meminta Menteri Pertahanan menyatakan pendirian Malaysia ekoran pakatan pertahanan AUKUS, iaitu Australia akan membeli lapan kapal selam perang nuklear berharga AUD368 bilion dan kesannya kepada keselamatan negara-negara ASEAN berdasarkan Zon Keamanan, Kebebasan dan Berkecuali atau ZOPFAN.

Dalam sesi Waktu Pertanyaan-Pertanyaan Menteri itu, Lim juga ingin tahu sama ada lapan kapal selam perang nuklear berkenaan akan dibenarkan beroperasi dalam rantau perairan negara-negara ASEAN.

Isu kesihatan mental pula akan dibangkitkan Wan Hassan Mohd Ramli (PN-Dungun) dalam sesi sama, yang meminta Menteri Dalam Negeri menyatakan langkah bagi memastikan isu itu dapat dibendung dalam kalangan anggota polis.

Hal ini terutamanya terhadap mereka yang memegang senjata api untuk memastikan anggota dapat menjalankan tugas dengan mental yang stabil.

Menerusi sesi waktu pertanyaan-pertanyaan bagi jawab lisan, Mohd Syahir Che Sulaiman (PN-Bachok) pula meminta Menteri Pertanian dan Keterjaminan Makanan menyatakan usaha kementerian untuk mengembangkan aktiviti penternakan lembu bersaiz besar (lembu sado) dalam kalangan usahawan muda dan usahawan desa.

Selesai sesi itu, beberapa rang undang-undang dijangka dibentangkan untuk bacaan kali kedua, antaranya Rang Undang-Undang Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023. – Bernama


Lebih 91 peratus populasi remaja di Malaysia lengkap vaksinasi

KUALA LUMPUR, 11 Syaaban 1443H, Isnin – Sebanyak 2,837,197 individu atau 91.2 peratus daripada populasi remaja berusia 12 hingga 17 tahun di negara ini telah melengkapkan vaksinasi COVID-19, setakat semalam.

Berdasarkan data menerusi laman web COVIDNOW, sebanyak 2,937,206 individu atau 94.4 peratus daripada kumpulan itu pula sudah menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun pula, sebanyak 1,167,019 individu atau 32.9 peratus telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Sementara itu, bagi populasi dewasa, sejumlah 15,280,702 individu atau 64.9 peratus telah menerima dos penggalak COVID-19 manakala sejumlah 22,934,957 individu atau 97.5 peratus daripada populasi sama telah melengkapkan vaksinasi mereka dan 23,211,514 individu atau 98.7 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 45,025 dos vaksin diberikan meliputi 23,489 dos pertama, 1,349 dos kedua dan 20,187 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,159,756.

Sementara itu, menurut portal GitHub Kementerian Kesihatan, 87 kes kematian akibat COVID-19 direkodkan semalam dengan Johor merekodkan angka tertinggi iaitu 22 kes, diikuti Selangor (18), Perak (10), Pulau Pinang dan Kuala Lumpur masing-masing enam kes.

Pahang merekodkan lima kes, masing-masing empat kes di Kedah dan Kelantan, manakala Melaka, Negeri Sembilan dan Terengganu masing-masing tiga kes, Sarawak (dua) serta Sabah (satu). – Bernama


459 maut, 4,072 cedera akibat konflik bersenjata Sudan: WHO

GENEVA, 5 Syawal 1444H, Rabu – Sekurang-kurangnya 459 orang maut dan 4,072 yang lain cedera akibat konflik bersenjata selama berminggu-minggu di Khartoum, Sudan.

Wakil Pertubuhan Kesihatan Sedunia (WHO) Sudan, Dr Nima Saeed Abid berkata, angka itu mungkin di bawah jumlah sebenar.

Beliau berkata, WHO telah mengesahkan sebanyak 14 serangan ke atas sektor penjagaan kesihatan sejak keganasan bermula, dengan lapan kematian, dua kecederaan dan hospital juga mengalami kerosakan.

“Serangan terhadap penjagaan kesihatan adalah tercela dan mesti dihentikan,” katanya.

Abid berkata, makmal kesihatan awam pusat di Khartoum sedang dikawal oleh salah satu parti yang berpengaruh sebagai pangkalan tentera mereka.

“Ini amat berbahaya kerana terdapat banyak sampel dalam makmal termasuk taun, terdapat risiko kesihatan biologi yang melampau dikaitkan dengan kerja ini.

“Terdapat risiko tinggi taun dan malaria, selain telah berlaku wabak campak. Dijangka sejumlah besar orang akan mati akibat wabak ini,” katanya.

Menurutnya, terdapat risiko tinggi untuk menjaga semua bahan biologi di Khartoum kerana salah satu pihak yang berperang mengawal makmal dan mengusir juruteknik.

Justeru, Abid menggesa antarabangsa untuk berterusan memberikan tekanan kepada pihak-pihak yang berkonflik supaya perang dapat dihentikan. – Agensi


UMNO buat ‘havoc’ tapi tiada penyelesaian

Oleh Siti Hafidah Abd Ghaffar

BANGI, 27 Zulkaedah 1442H, Khamis – Kemelut politik yang melanda negara ketika ini sama sekali tidak akan membantu meringankan masalah yang dihadapi rakyat.

Terbaharu, UMNO menuntut supaya Tan Sri Muhyiddin Yasin meletakkan jawatan bagi memberi laluan kepada seorang perdana menteri baharu dilantik untuk suatu tempoh yang terhad bagi menguruskan hal pandemik COVID-19 dan bantuan kepada rakyat.

Bagi Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman, UMNO hanya membuat ‘havoc’ tetapi tidak cuba membawa sebarang penyelesaian tuntas kepada permasalahan yang ada.

Justeru katanya, tidak banyak yang boleh diharapkan dalam situasi sekarang.

“UMNO hanya tuntut Perdana Menteri baharu dengan tugas terhad.

“Siapa yang berani muncul sebagai ‘solution’ kepada situasi yang ada,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai keputusan UMNO menarik balik sokongan kepada kepemimpinan Perdana Menteri, berkuat kuasa serta-merta.

Terdahulu, Presiden UMNO, Datuk Seri Dr Ahmad Zahid Hamidi berkata, keputusan itu dicapai dalam mesyuarat Majlis Kerja Tertinggi (MKT) malam tadi yang berlangsung secara maya selama lebih empat jam, bermula 8.30 malam.

Beliau menjelaskan, keputusan itu dipersetujui bersama dalam MKT selepas UMNO mendapati Muhyiddin gagal, terutama dalam mengurus ekonomi negara, pandemik COVID-19 dan bantuan kepada rakyat.

Ustaz Abdullah berpandangan, tidak ada wajah baharu dalam kalangan ahli politik yang boleh menggantikan Perdana Menteri buat masa ini.

“Kalau pusing-pusing sekitar nama-nama politikus yang sedia ada, saya tak nampak muka yang boleh bawa harapan baharu.

“Masalah kita lebih besar daripada semata-mata tukar perdana menteri,” katanya.


Empat hospital di Terengganu, dua di Kelantan terjejas banjir

PUTRAJAYA, 25 Jamadilawal 1444H, Selasa – Kementerian Kesihatan (KKM) mengumumkan enam hospital dan berpuluh-puluh klinik kesihatan awam di Kelantan dan Terengganu terjejas akibat banjir.

Hospital yang terjejas di Kelantan adalah Hospital Raja Perempuan Zainab (HRPZ) II dan Hospital Tengku Anis (HTA), di Pasir Puteh, manakala empat lagi di Terengganu adalah Hospital Kemaman, Hospital Besut, Hospital Setiu dan Hospital Hulu Terengganu.

Ketua Pengarah Kementerian Kesihatan, Tan Sri Dr Noor Hisham Abdullah berkata, semua perkhidmatan penjagaan kesihatan di HRPZ II masih beroperasi seperti biasa walaupun hospital itu telah ditenggelami air banjir.

“Perkhidmatan makmal, perkhidmatan pengimejan dan diagnostik di HTA telah dihentikan buat sementara waktu. Penutupan kuasa secara dalaman telah dilakukan untuk melindungi peralatan daripada rosak.

“Sebarang keperluan untuk perkhidmatan tersebut akan dirujuk ke hospital terdekat iaitu HRPZ II dan Hospital Universiti Sains Malaysia (HUSM).

“Terdapat 19 pesakit dari HTA telah dipindahkan ke HRPZ II dan HUSM kerana dikhuatiri paras air banjir boleh meningkat. Pemindahan pesakit dilakukan dan diuruskan oleh Pusat Kawalan Operasi Bencana Negeri Kelantan,” katanya dalam satu kenyataan hari ini.

Dr Noor Hisham berkata, peningkatan air banjir menyebabkan limpahan ke dalam wad kecemasan dan wad bersalin di Hospital Kemaman pada malam Ahad (18 Disember), walaupun ia surut pada pagi berikutnya.

“Kenaikan mendadak air banjir di kawasan berhampiran Hospital Besut, Hospital Setiu dan Hospital Hulu Terengganu mengakibatkan jalan raya dan laluan masuk ke hospital serta kawasan sekitar terputus hubungan dan hanya boleh diakses melalui bot atau udara.

“Bagaimanapun, hospital ini bersedia menghadapi situasi dan senario sedemikian dengan bekalan perubatan, makanan dan barang pakai buang yang mencukupi,” katanya.

Dr Noor Hisham turut berkongsi bahawa terdapat 32 lagi fasiliti kesihatan yang terjejas akibat banjir di Kelantan, khususnya 22 klinik lapangan dan 10 klinik kesihatan.

“Daripada jumlah ini, tujuh fasiliti masih beroperasi, manakala 22 telah berpindah sementara, beralih operasi ke fasiliti kesihatan alternatif manakala di sana yang lain telah dihentikan operasi.

“Di Terengganu, keadaan banjir di sana memberi kesan kepada 40 fasiliti kesihatan di negeri ini, 27 klinik lapangan, lima klinik kesihatan, empat klinik pergigian, tiga pejabat kesihatan daerah (PKD) dan satu unit vektor di jabatan kesihatan negeri.

“Daripada jumlah ini, 19 fasiliti kesihatan masih beroperasi, enam telah dipindahkan operasi ke fasiliti alternatif manakala 15 tidak lagi beroperasi buat masa ini.” katanya.


PPB setuju sambung perjanjian misi UNAMA untuk 6 bulan lagi

NEW YORK, 11 Safar 1443H, Sabtu – Majlis Keselamatan Pertubuhan Bangsa-Bangsa Bersatu (PBB) sebulat suara bersetuju melanjutkan perjanjian Misi Bantuan PBB di Afghanistan (UNAMA) selama enam bulan lagi.

Tindakan berkenaan dibuat sebagai lanjutan sementara berikutan ketidakstabilan keadaan di negara itu selepas Taliban memerintah, bulan lalu.

Majlis yang dianggotai 15 delegasi itu meminta Setiausaha Agung PBB, Antonio Guterres dalam laporan pada 31 Januari 2022 depan menyediakan perancangan dan strategi untuk mandat UNAMA berdasarkan perkembangan politik, keselamatan serta pembangunan sosial.

Dokumen yang disediakan oleh Estonia dan Norway itu menekankan kepentingan penubuhan kerajaan inklusif, selain menggesa supaya penyertaan penuh dan hak sama rata termasuk pembabitan wanita dalam pentadbiran kerajaan.

Malah, menekankan hak asasi manusia termasuk kepada wanita, kanak-kanak dan golongan minoriti.

Taliban yang menjadi pemerintah baharu, membentuk kerajaan sementara yang terdiri anggotanya sahaja tanpa penyertaan wanita.

Bulan lalu resolusi dewan, menggesa kebebasan diberikan kepada rakyat yang ingin meninggalkan Afghanistan selepas Taliban menjadi pemerintah.

PBB semalam bersetuju meneruskan peranan penting dalam menegakkan keamanan dan kestabilan di negara itu.

Sebahagian misi termasuk bantuan kemanusiaan akan dipertingkatkan lagi apabila ramai rakyat di negara itu melahirkan kebimbangan dengan keadaan ekonomi selepas sistem perbankan tidak berfungsi dengan sempurna.

Sementara itu, diplomat pula menegaskan, Taliban tidak membantah dengan mandat PBB yang dilanjutkan bagi meneruskan misi UNAMA. – Agensi


World #QuranHour dijangka peroleh 100 juta tontonan

SHAH ALAM, 9 Ramadan 1442H, Rabu – World #QuranHour, gerakan membina sistem nilai al-Quran dengan solidariti yang dilaksanakan bermula dari Malaysia ke seluruh dunia, dijangka memperolehi 100 juta tontonan di televisyen dan platform digital tahun ini.

Pengasas Yayasan Warisan Ummah Ikhlas (WUIF) dan juga Pengerusi Kumpulan Media Karangkraf Sdn Bhd Datuk Hussamuddin Yaacub berkata, sasaran itu dapat dicapai hasil kerjasama dengan rakan media yang memberi sokongan untuk menyebarluaskan misi #QuranHour di platform masing-masing, untuk dekati lebih ramai masyarakat di dalam dan luar negara.

Sinergi media daripada pelbagai pihak antaranya Bernama, Astro, TV AlHijrah, RTM, Kumpulan Media Prima, Sinar Harian, Kumpulan NSTP, Utusan Malaysia, The Star, Kumpulan Media Karangkraf, Nu Ideaktiv, IKIMfm dan blogger Denaihati Network, kembali bergabung untuk menjayakan World #QuranHour kali keenam.

“World #QuranHour telah berjaya capai 21 juta tontonan di 10 negara pada 2015, 87 juta tontonan di 70 lokasi di 50 negara (2016), 357 juta tontonan di 2,000 lokasi di 15 negara (2017), 646 juta di 76 lokasi di 50 negara dan 1.46 bilion tontonan di 300 lokasi di 76 negara (2019), sebelum COVID-19 melanda dan mencatatkan 10 juta tontonan pada 2020.

“World #QuranHour akan diadakan pada 24 Ramadan 1442H bersamaan 6 Mei 2021, dengan tema ‘MengQurankan Bangsa, Mengikhlaskan Ummah’, di Masjid Tuanku Mizan Zainal Abidin, Putrajaya secara tertutup, bagi mengambil langkah berjaga-jaga untuk mengekang penularan pandemik COVID-19,” katanya di majlis taklimat dan sidang media bersama Sinergi Media sempena World #QuranHour 1441H/2021.

Ketua Pegawai Eksekutif WUIF Marhaini Yusoff berkata Surah Al-Mulk yang bermaksud kerajaan, menjadi surah pilihan bagi #QuranHour pada tahun ini, dalam membina kerangka fikir dan karakter orang berjaya di dunia dan akhirat.

“Surah ini mengandungi tiga motivasi diri, enam pertanyaan dan enam jawapan, yang boleh dijadikan panduan untuk mewujudkan keharmonian sejagat di Malaysia dan peringkat global,” katanya.

#QuranHour tahun ini mengukuhkan penghayatan Surah Al-Mulk, melalui program Jom Mengaji Sebelum tidur setiap hari jam 10 malam bermula 15 Jan, Majlis bersama Ayah (sepanjang Ramadan), World #QuranHour (6 Mei), World Quran Convention (10 Ogos) dan Malaysia #QuranHour (30 Ogos) ini.

World #QuranHour di bawah penaung Jabatan Kemajuan Islam Malaysia ini, dianjurkan oleh WUIF dengan kerjasama rakan sinergi iaitu Bernama, Astro, TV AlHijrah, Sinar Harian, Kumpulan Media Karangkraf, Nu Ideaktiv, Zayan FM, British Muslim TV, Islamic Tourism Centre, Majlis Pengarah-Pengarah Perpustakaan Awam Semalaysia, Universiti Islam Antarabangsa Malaysia dan Rumah Ngaji.

Orang ramai termasuk keluarga, komuniti, agensi kerajaan, swasta dan badan bukan kerajaan, dijemput menyertai atau menganjurkan World #QuranHour 1442H di lokasi masing-masing dengan mendaftar Hotspot di bit.ly/WQH1442H. – Bernama


Bekalkan lebih banyak vaksin ke Kedah: Sultan

ALOR SETAR, 8 Muharram 1443H, Selasa – Sultan Kedah Al Aminul Karim Sultan Sallehuddin Sultan Badlishah menitahkan agar jumlah vaksin yang banyak dapat dibekalkan oleh Kerajaan Persekutuan bagi membolehkan negeri itu mencapai imuniti kelompok lebih awal dan sektor ekonomi dipulihkan lebih cepat.

Datuk Pengelola Bijaya Diraja Datuk Paduka Bakar Din dalam kenyataan hari ini memaklumkan, Sultan Sallehuddin menzahirkan rasa dukacita dengan kadar jangkitan COVID-19 baharu yang dilaporkan setiap hari di Kedah kekal menunjukkan jumlah empat angka sejak hampir sebulan lepas.

“Sehingga 16 Ogos, kadar vaksinasi bagi populasi dewasa di negeri Kedah berumur 18 tahun ke atas yang telah lengkap dua dos suntikan baru mencecah 31.8 peratus manakala yang memperoleh satu dos suntikan adalah sebanyak 55 peratus.

“Ini menunjukkan sekiranya suatu langkah yang serius tidak diambil, Kedah mungkin akan lewat mencapai imuniti kelompok seperti yang dihasratkan,” katanya.

Beliau berkata sehubungan itu, Sultan Sallehuddin menyeru hospital swasta, klinik pengamal perubatan am serta seluruh badan korporat dan swasta turut sama berganding bahu memberi sokongan, bantuan dan sumbangan yang bersesuaian dengan fungsi, peranan dan kemampuan masing-masing bagi memangkin peningkatan kadar vaksinasi itu.

“Baginda turut menzahirkan penghargaan buat semua petugas barisan hadapan dan sukarelawan di hospital dan pusat pemberian vaksin di seluruh negeri Kedah yang sedang bertungkus-lumus menjalankan tugas yang diamanahkan,” katanya. – Bernama


Tun M sedia jumpa Anwar demi kalahkan perosak negara

BANGI, 24 Rabiulawal 1444H, Jumaat – Tun Dr Mahathir Mohamad bersedia untuk bertemu Ketua Pembangkang, Datuk Seri Anwar Ibrahim bagi mengadakan rundingan kerjasama menghadapi Pilihan Raya Umum Ke-15 (PRU15).

Pengerusi Penaja Gerakan Tanah Air (GTA) itu turut memaklumkan jika perlu untuk memulakan langkah bertemu Anwar, beliau bersedia berbuat demikian bagi mengalahkan kejahatan yang merosakkan negara.

Menurut Dr Mahathir, dakwaan mana-mana pihak yang menganggapnya tidak tahu malu atau jilat ludah sendiri sudah tidak memberi kesan kepada bekas Perdana Menteri itu.

“Telah beberapa kali saya terbaca bahawa saya ini akan terhegeh-hegeh untuk bertemu musuh apabila membuat percaturan politik.

“Contoh yang kerap diguna ialah bagaimana saya sanggup pergi berjumpa Datuk Seri Anwar Ibrahim sampai ke mahkamah sebelum pilihan raya 2018 untuk mendapat sokongan darinya,” katanya dalam sebuah hantaran video, hari ini.

Mengaku perkara itu, beliau berpandangan bahawa perasaan peribadi, sikap sombong, ego dan kepentingan diri tiada tempat dengan sesuatu perjuangan terutama apabila mengaitkan agama, bangsa serta tanah air.

“Semasa saya pergi bertemu Datuk Seri Anwar di mahkamah, perkara utama yang ada di dalam fikiran saya ialah bagaimana cara untuk menyekat Datuk Seri Najib dan kerajaan UMNO-BN pimpinannya dari terus berkuasa.

“Ketika itu, seluruh dunia melapor puluha bilion wang rakyat dirompak oleh Najib dan jika Najib dan kerajaan itu tidak dijatuh, pengkhianatan mereka akan tersembunyi selain mereka dapat terus menyamun,” katanya.

Dr Mahathir berkata, sifir politik ketika itu juga amat jelas, sekiranya pihak pembangkang tidak bersatu dan bertanding di atas pentas yang sama, maka Najib dan pengikutnya akan terus berkuasa.

“Maka pilihan yang saya perlu buat juga amat mudah untuk mengalahkan kejahatan yang sangat merosakkan negara.

“Saya perlu bekerjasama dengan bekas musuh-musuh saya yang juga bersetuju perlu menyekat kejahatan tersebut.

“Yang penting matlamat kita untuk menyekat kemaraan orang yang merosakkan negara tercapai. Kejatuhan najib menunjuk kita telah lakukan sesuatu yang menjayakan kita,” katanya.


Omicron: Kanak-kanak, bayi lebih berisiko masuk hospital

LONDON, 12 Jamadilakhir 1443H, Sabtu – Kanak-kanak dan bayi lebih berisiko dimasukkan ke hospital akibat varian Omicron berbanding peringkat umur lain, namun masih dalam skala bergejala ringan, menurut kajian di Britain.

Omicron telah merebak dengan pantas di Britain dan mencetuskan lonjakan dalam kes jangkitan kepada rekod tertinggi, walaupun varian itu kurang serius berbanding sebelumnya selain kadar vaksinasi yang tinggi dalam kalangan dewasa turut membantu mengehadkan peningkatan kemasukan ke hospital.

Kajian itu berkata, golongan kanak-kanak kurang terdedah COVID-19 berbanding individu dewasa yang lebih berusia.

Kajian yang dikeluarkan pada Jumaat itu mendapati terdapat peningkatan kadar kanak-kanak dimasukkan ke hospital dalam tempoh empat minggu terakhir, termasuk membabitkan bayi di bawah usia setahun.

Daripada jumlah kanak-kanak dimasukkan ke hospital akibat COVID-19 itu, 42 peratus dilaporkan berada di bawah usia setahun, berbanding sekitar 30 peratus dalam gelombang sebelumnya – penyelidik menekankan bahawa penyakit itu ringan.

“Ini bukan kes bayi yang sangat sakit. Malah, kemasukan mereka (ke hospital) adalah untuk jangka masa yang singkat,” kata Profesor Kesihatan Kanak-Kanak dan Perubatan Wabak Universiti Liverpool, Calum Semple.

Semple berkata, vaksinasi ke atas kanak-kanak berusia 12 tahun ke atas mungkin menjadi faktor penurunan kadar kemasukan ke hospital bagi kumpulan usia berkenaan.

Bagaimanapun, Profesor Kesihatan Kanak-Kanak dan Remaja, Rusell Viner berkata, trend itu mungkin sebahagiannya adalah kerana gejala Omicron menyerupai keadaan pernafasan yang mendorong ibu bapa membawa bayi mereka ke hospital sebagai langkah berjaga-jaga.

Justeru, katanya, data yang dikeluarkan daripada kajian itu disifatkan masih terlalu awal dan berkemungkinan berubah.-  Agensi


Kerjasama MN berasaskan parti, bukan kumpulan tertentu: Hadi Awang

KUALA LUMPUR, 27 Rabiulakhir 1442H, Ahad – Kerjasama di antara PAS dan UMNO menerusi Muafakat Nasional (MN) adalah berdasarkan parti, bukannya berasaskan pengaruh kumpulan-kumpulan tertentu, kata Presiden PAS, Datuk Seri Abdul Hadi Awang.

Justeru katanya, PAS tidak ambil peduli kenyataan serta dakwaan yang dilontarkan pemimpin atau kumpulan tertentu dalam UMNO berhubung masa depan kerjasama dua parti itu.

Beliau berkata, setiap keputusan berhubung hala tuju dan kerjasama politik dibincangkan dan diputuskan dengan kepimpinan rasmi UMNO.

“PAS mengadakan kerjasama dengan UMNO dalam MN atas sifat parti, bukan kumpulan-kumpulan.

“Sebab itu kita tak perlu mengambil kira (dakwaan) kumpulan-kumpulan. Pertemuan yang kita buat adalah pimpinan yang rasmi dalam UMNO, (setakat) kumpulan kita tak terima,” katanya pada sesi dialog bersama media, di sini hari ini.

Beliau berkata demikian menjawab soalan pemberita mengenai dakwaan wujud kumpulan atau gerakan dalam UMNO yang cuba menggugat kerjasama MN.

Sementara itu, Abdul Hadi berkata, surat permohonannya untuk menghadap Sultan Perak, Sultan Nazrin Shah telah dipersembahkan kepada Istana Perak.

“… (surat) sudah diterima (Istana Perak) dan sudah dijawab. Saya tak perlu beri tarikhnya (menghadap Sultan Perak)… tiba masa kita akan menghadap,” katanya.

Ditanya mengenai dakwaan Datuk Seri Anwar Ibrahim mempunyai 113 sokongan ahli Parlimen termasuk 10 daripada UMNO, Abdul Hadi berkata, desas-desus melibatkan sokongan terhadap Presiden PKR itu bukan sesuatu yang baharu.

Justeru katanya PAS tidak akan membuat keputusan selagi tidak mengetahui kedudukan sebenar dakwaan itu. – Bernama


Varian Omicron kini dominan di Sarawak

KUCHING, 4 Rejab 1443H, Ahad – Omicron kini menggantikan Delta sebagai varian yang dominan dalam penularan COVID-19 di Sarawak.

Perkara itu didedahkan oleh Pengarah Institut Kemahiran dan Perubatan Universiti Malaysia Sarawak, Dr David Perera dalam laporan terbarunya kepada Pengerusi Jawatankuasa Pengurusan Bencana Negeri, Datuk Amar Douglas Uggah Embas hari ini.

Beliau berkata, kadar pengesanan kes positif varian Omicron daripada data pemerhatian yang dilakukan dari 3 hingga 26 Januari tahun ini telah didapati mencapai 78 peratus.

“Sebanyak 58 sampel telah diproses sepanjang tempoh itu dan daripada jumlah tersebut, 45 varian Omicron dan 13 varian Delta dikesan.

“Pengesanan pada kadar 78 peratus mencadangkan bahawa Omicron telah menggantikan Delta sebagai varian yang dominan di Sarawak,” katanya sambil menambah kes Omicron terbabit telah dikesan daripada sampel yang diambil dari Kuching, Samarahan, Sibu, Kapit, Mukah dan Miri.

Dr David berkata, majoriti sampel yang dikaji adalah daripada BA.1.1, namun tiga kes terdiri daripada BA.2 yang lebih mudah berjangkit telah dikesan di Kapit dan kebanyakannya berlaku menerusi penularan komuniti.

Susulan peningkatan kes dalam negara, ahli Kumpulan Penasihat Vaksin COVID-19 Sarawak itu turut menasihati individu yang belum mendapatkan dos penggalak agar segera berbuat demikian.

Beliau berkata, kajian menunjukkan bahawa suntikan dos penggalak diperlukan bagi meningkatkan tahap peneutralan antibodi yang menurun bagi melindungi diri daripada jangkitan Omicron.

Orang ramai turut diingatkan supaya terus mematuhi prosedur operasi standard kesihatan dengan ketat dan mengelakkan perhimpunan komuniti jika boleh untuk mencegah penularan lanjut. – Bernama


Palsu! Arab Saudi tolak penilaian perisik AS berhubung kes Khashoggi

RIYADH, 15 Rejab 1442H, Sabtu – Arab Saudi menolak sepenuhnya penilaian negatif, palsu dan tidak dapat diterima dalam laporan perisikan Amerika Syarikat (AS) yang mendapati Putera Mahkota Mohammed bin Salman menyetujui pembunuhan wartawan Jamal Khashoggi.

Dalam laporan berkenaan, perisik AS menyimpulkan bahawa Putera Mahkota ‘meluluskan operasi untuk menangkap atau membunuh’ Kolumnis Washington Post itu.

“Pemerintah kerajaan Arab Saudi sepenuhnya menolak …. penilaian dalam laporan yang berkaitan dengan kepemimpinan kerajaan, dan mendapati bahawa laporan tersebut berisi informasi dan kesimpulan yang tidak tepat.

“Jenayah itu dilakukan oleh sekelompok individu yang telah melanggar semua peraturan berkaitan … dan kepemimpinan kerajaan mengambil langkah yang diperlukan untuk memastikan tragedi seperti itu tidak akan berulang lagi,” kata Kementerian Luar Negeri dalam satu kenyataan.

Tahun lalu, Mahkamah Arab Saudi memenjarakan lapan individu antara tujuh hingga 20 tahun atas pembunuhan Khashoggi, selepas keluarganya memaafkan pembunuh terbabit dan membolehkan hukuman mati diketepikan.

Khashoggi, pengkritik Putera Mohammed, kali terakhir dilihat di konsulat Saudi di Istanbul pada 2 Oktober 2018 – di mana beliau pergi untuk mendapatkan dokumen perkahwinan bersama tunangnya, Hatice Cengiz.

Mayat lelaki berusia 59 tahun itu dilaporkan dikerat serta dikeluarkan daripada bangunan dan mayatnya belum ditemui.

Pembunuhan itu menggemparkan dunia dan mencemarkan imej reformis Putera Mohammed serta menegangkan hubungan antara AS dan sekutu Arab terdekatnya. – Agensi


BSD buka ruang hakim interpretasi ikut kecenderungan sendiri

Oleh Athirah Huda Zalhe

BANGI, 18 Safar 1444H, Khamis – Doktrin Struktur Asas (BSD) – yang diceduk dari India – mula diperkenalkan pada 2017 dan 2018 tidak sepatutnya diguna pakai di mahkamah kerana hanya membuka ruang kepada hakim menginterpretasi mengikut pandangan serta kecenderungan sendiri.

Pengerusi Gabungan Pertubuhan Masyarakat Sivil Malaysia (MACSA), Lukman Sheriff Alias berkata, Perlembagaan mengikut Perkara 160 dan Perkara 161 – mengiktiraf apa yang berlaku sebelum ini, namun mahkamah tidak mengambil kira perkara berkenaan.

“Sebab itu ia menjadi terbuka kepada hakim-hakim untuk interpretasi. Pada saya BSD ini tidak patut dipakai sebelum 2017-2018 dan ditolak oleh ramai hakim yang agung, kerana membuka ruang kepada hakim mengintepretasi mengikut pandangan dan kecenderungan sendiri.

“Ini juga tidak sesuai dalam menginterpretasi Mahkamah Sivil lagi tinggi dari Mahkamah Syariah dan saya lihat argument ini tidak lagi dihujahkan dengan seluas-luasnya.

“Kita perlu lihat sejarah. Apabila ini berlaku, itulah permasalahan walaupun tiada kaitan dengan BSD, Mahkamah Sivil boleh campur tangan dalam urusan Mahkamah Syariah,” katanya.

Merujuk kes kes Indra Ghandi, Lukman menjelaskan, kita seolah dinafikan hak untuk menaik taraf Mahkamah Syariah setaraf Mahkamah Sivil.

Ini kerana, ia tidak melihat sejarah yang berlaku pada 1988 di mana Perlembagaan dipinda untuk menaik taraf Mahkamah Syariah.

Kehakiman sebaliknya terus mengambil kira adanya prinsip doktrin dalam struktur asas dan memutuskan Mahkamah Sivil lebih tinggi kerana ia termaktub dalam Perlembagaan.

“Dan apa yang saya tidak setuju dalam kes Indira Gandhi, ia menggunakan dan melihat sejarah. Jadi sebelum menentukan apakah ‘basic structure’, ia melihat kes-kes luar negara yang dikata dari India, tapi lihat juga di Kanada.

“Dia menghuraikan bahawa prinsip-prinsipnya constitutionalisme antara lain mengatakan bahawa human rights, protection minority.

“Selepas itu, dia melihat apa peruntukan sedia ada. Dalam melihat peruntukan sedia ada, apa yang mahkamah buat ialah melihat Perlembagaan kita,” katanya dalam temubual Dimensi di TV Pertiwi, hari ini.

Jelas Lukman lagi, di dalam Perlembagaan negara termaktub Mahkamah Sivil sementara Mahkamah Syariah tidak disebut.

Katanya, Mahkamah Syariah hanya boleh wujud apabila negeri meluluskan undang-undang, maka dengan itu ia memutuskan bahawa Mahkamah Sivil adalah tinggi daripada Mahkamah Syariah.

“Ini rentetan BSD. Adakah ini tepat? Pada saya tidak kerana ia tidak mengambil kira beberapa faktor. Basic structure ini kena ikut sejarah, ketentuan hakim.

“Dan ketentuan hakim pada masa itu saya lihat dia tidak mengambil kira Mahkamah Syariah wujud sudah lama.

“Mungkin dikatakan mahkamah ini wujud selepas undang-undang negeri digubal, kadang-kadang negeri meluluskan undang-undang mahkamah Syariah pada 1960-an, tetapi sementara itu kes-kes masih berjalan,” katanya.

TONTON PENUH DIMENSI DI SINI;


Menteri Kewangan Turki letak jawatan susulan kejatuhan lira

ISTANBUL, 27 Rabiulakhir 1443H, Khamis – Menteri Kewangan dan Perbendaharaan Turki, Lutfi Elvan meletak jawatan dan digantikan dengan timbalannya, Nureddin Nebati.

Peletakan jawatan itu dikatakan mempunyai kaitan dengan kritik Presiden Recep Tayyip Erdogan terhadap Lutfi yang menolak polisi kadar faedah rendah sehingga membawa kejatuhan mata wang lira.

Dalam ucapan yang disampaikan Erdogan pada 17 November lalu, beliau memaklumkan: “Tiada kesalahan kepada rakan-rakan yang bersama dalam perjuangan ini, saya tidak boleh bersama-sama dengan mereka yang mempertahankan kadar faedah,” katanya.

Terdahulu, Lutfi menggantikan Berat Albayrak sebagai Menteri Kewangan pada hujung November tahun lepas.

Bagaimanapun pelantikan beliau dianggap sebagai mengembalikan dasar ekonomi konvensional.

Namun dasar itu dikatakan tidak berpanjangan apabila bank pusat menghentikan kadar faedah selepas Mac dan mengekalkan kadar tetap sehingga September lalu.

Namun Erdogan menegaskan Turki tidak sesekali mengembalikan kadar faedah tinggi dan akan terus mengurangkan kadar faedah. – Agensi


Gangguan bekalan air di 472 kawasan di Selangor

BANGI, 2 Syawal 1443H, Selasa – Sebanyak 472 kawasan di lima wilayah Air Selangor dijangka akan mengalami gangguan bekalan air tidak berjadual bermula 3 petang ini susulan pemberhentian tugas sementara Loji Rawatan Air (LRA) Sungai Semenyih dan LRA Bukit Tampoi.

Pengurusan Air Selangor Sdn Bhd (Air Selangor) dalam kenyataan hari ini memaklumkan kawasan yang terjejas ialah 172 kawasan di sekitar Petaling, Hulu Langat (54), Sepang (196), Putrajaya (23) dan Kuala Langat (27).

Menurut Air Selangor kedua-dua LRA berkenaan dihenti tugas pada pagi tadi ekoran insiden pencemaran bau yang dikesan di muka sauk Stesen Pam Air Mentah Jenderam Hilir seperti yang dilaporkan dalam kenyataan rasmi Lembaga Urus Air Selangor (LUAS).

Air Selangor memaklumkan, bantuan alternatif melalui lori tangki akan digerakkan kepada pengguna dengan keutamaan diberikan kepada premis-premis kritikal dan pada masa sama pengurusan air itu mengambil langkah untuk meminimumkan impak gangguan itu kepada pengguna.

Pengguna di kawasan terjejas dinasihatkan untuk menyimpan air secukupnya sehingga bekalan air dapat disalurkan dan merujuk kepada saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300 untuk perkembangan semasa insiden berkenaan.

Pengguna juga boleh mengajukan pertanyaan atau aduan menerusi saluran komunikasi tanpa suara di Help Centre Air Selangor yang boleh dicapai di laman web www.airselangor.com dan aplikasi Air Selangor. – Bernama


Wan Rosdy nafi anggotai Jemaah Menteri Persekutuan

BENTONG, 13 Rabiulawal 1445H, Jumaat – Menteri Besar Pahang, Datuk Seri Wan Rosdy Wan Ismail menafikan desas-desus beliau akan dilantik menganggotai Jemaah Menteri Persekutuan dalam rombakan kabinet.

Naib Presiden UMNO itu berkata, ia hanya khabar angin dan beliau kini fokus untuk memenangkan Barisan Nasional (BN) di Pilihan Raya Kecil (PRK) Dewan Undangan Negeri (DUN) Pelangai pada 7 Okt ini.

“Mana ada, khabar angin sahaja tu jangan dengar, bukan sahih pun. Perdana Menteri (Datuk Seri Anwar Ibrahim) pun kata akan dipertimbangkan (rombakan), sekarang saya cuma fokus menangkan BN di PRK Pelangai.

“Orang boleh tulis apa sahaja untuk tarik pembaca, tetapi saya fokus Pelangai kerana saya ni orang parti, bertanding dan jadi Menteri Besar pun sebab parti,” katanya kepada pemberita selepas menyempurnakan majlis penyerahan bantuan persekolahan Yayasan Bank Rakyat Daerah Bentong di sini hari ini.

Ahli Dewan Undangan Negeri (ADUN) Jelai itu berkata demikian sebagai mengulas laporan akhbar yang mendakwa nama beliau, yang juga Pengerusi Badan Perhubungan UMNO Pahang, akan dilantik sebagai menteri susulan rombakan Kabinet pada masa terdekat.

Anwar, pada Rabu dilaporkan berkata beliau akan memikirkan terlebih dahulu berkaitan isu rombakan Kabinet.

PRK Pelangai diadakan susulan kematian penyandangnya, Datuk Seri Johari Harun yang terkorban dalam satu nahas pesawat terhempas di Shah Alam, Selangor pada 17 Ogos lepas.

Ia menyaksikan pertembungan tiga penjuru antara calon BN Datuk Amizar Abu Adam, calon Perikatan Nasional Kasim Samat dan seorang calon Bebas Haslihelmy DM Zulhasni. – Bernama


Lebih 100,000 jemaah Palestin sambut Aidiladha di perkarangan Al-Aqsa

BAITULMAQDIS, 10 Zulhijjah 1442H, Selasa – Lebih 100,000 umat Islam Palestin hari ini menyambut Hari Raya Aidiladha di perkarangan Masjid al-Aqsa di sini, menurut agensi berita WAFA.

Para jemaah mula berjalan ke perkarangan Masjid al-Aqsa pagi tadi bagi menunaikan solat sunat Aidiladha secara berjemaah.

Bagaimanapun, pihak berkuasa penjajah Israel melarang mereka memasuki perkarangan Al-Aqsa, menyebabkan kebanyakan jemaah menunaikan solat sunat fi di sekitar Bab al-Asbat.

Masjid al-Aqsa adalah tempat suci ketiga di dunia bagi umat Islam, yang turut dituntut Yahudi kerana mendakwa kawasan itu sebagai ‘Temple Mount’ – lokasi dua kuil pada zaman dahulu.

Negara pengganas Israel menjajah Baitulmaqdis Timur ketika perang Arab-Israel 1967.

Rejim kemudian merampas seluruh bandar itu pada tahun 1980 dalam gerakan yang tidak diiktiraf oleh masyarakat antarabangsa. – Agensi


Tajuddin digesa tarik sokongan terhadap PN? Henti segera politiking

Oleh Siti Hafidah Abd Ghaffar

BANGI, 19 Syawal 1442H, Isnin – Tatkala rakyat berdepan waktu sukar berikutan lonjakan kes harian COVID-19, tidak sewajarnya ahli politik terus ‘berpolitiking’.

Timbalan Presiden gerakan Islam Ikatan Muslimin Malaysia (ISMA), Dr Ahmad Kamsani Samingan menegaskan, dalam hal ini, kepentingan rakyat dan kesihatan awam mesti diutamakan.

“Pada masa ini, pihak kerajaan harus diberi ruang untuk mengurus situasi pendemik COVID-19 tanpa diganggu oleh ugutan politik pihak-pihak tertentu.

“Selain itu, pihak kerajaan diseru untuk menyegerakan inisiatif vaksinasi COVID-19 supaya imuniti kelompok dapat dicapai dalam masa yang singkat,” katanya ketika dihubungi Ismaweb.net, hari ini.

Mengulas mengenai gesaan seorang Ahli Majlis Kerja Tertinggi UMNO supaya Ahli Parlimen Pasir Salak, Datuk Seri Tajuddin Abdul Rahman segera mengumumkan penarikan sokongan terhadap Perdana Menteri, Dr Kamsani berkata, tindakan itu membuktikan kiblat perjuangan parti yang tidak berpaksi kepada kebajikan rakyat.

Bahkan katanya, gesaan itu hanyalah tindakan ‘politiking’ yang tidak membawa apa-apa kebaikan kepada rakyat dan negara.

“‘Pemecatan’ Tajudin yang dibuat setelah sidang media mengenai tragedi pertembungan dua tren LRT pada hemat saya dibuat atas dasar prestasi kerja yang tidak profesional. Ia harus diterima dengan baik oleh semua pihak,” katanya.

Rabu lalu, kerajaan menamatkan khidmat Tajuddin sebagai Pengerusi Bukan Eksekutif Prasarana berkuat kuasa serta-merta.

Ia berikutan tindak-tanduk Tajuddin dianggap memalukan ketika mengadakan sidang media berhubung kemalangan dua tren Transit Aliran Ringan (LRT) di laluan Kelana Jaya, berdekatan Stesen LRT Menara Berkembar Kuala Lumpur (KLCC) pada Isnin.

Dalam sidang media berkenaan, Tajuddin secara berjenaka memberitahu wartawan keadaan kemalangan dalam terowong itu adalah normal dengan hanya dua tren bersama, saling bercium.

Bukan hanya itu, tindak-tanduk Ahli Parlimen Pasir Salak berkenaan pada sidang media turut dikritik, malah tindakannya yang tidak memakai pelitup muka juga dipertikaikan.


15 Mac kini Hari Pengguna Kebangsaan

BANGI, 1 Syaaban 1442H, Isnin – Kerajaan bersetuju menerima cadangan Kementerian Perdagangan Dalam Negeri dan Hal Ehwal Pengguna (KPDNHEP) untuk menjadikan 15 Mac setiap tahun sebagai Hari Pengguna Kebangsaan.

Menteri KPDNHEP, Datuk Seri Alexander Nanta Linggi berkata, tarikh 15 Mac dipilih bersempena dengan sambutan Hari Hak-Hak Pengguna Sedunia yang disambut setiap tahun sejak 1983 secara serentak di seluruh dunia.

Justeru, katanya, 2021 adalah tahun yang bersejarah kerana buat pertama kalinya negara menyambut Hari Pengguna Kebangsaan sempena Hari Hak-Hak Pengguna Sedunia pada tarikh yang sama.

“Tema yang telah dipilih untuk Hari Hak-Hak Pengguna Sedunia tahun ini adalah Menangani Pencemaran Plastik.

“Pencemaran merupakan salah satu isu dan cabaran terbesar yang dihadapi pada masa ini terhasil dari pengurusan buangan yang tidak berhemah dan teratur,” katanya dalam kenyataan, hari ini.

Alexander berkata, kerajaan komited dengan gagasan itu dan akan bersama badan dunia untuk menangani pencemaran terutama yang disebabkan oleh plastik, melalui pengurangan penggunaannya.

“Kerajaan telah pun memulakan advokasi dan peraturan penggunaan plastik guna sekali sejak 2019 dan ini akan diteruskan dan dipertingkatkan sehingga pengguna benar-benar faham dengan bahaya plastik guna sekali kepada kehidupan dan bumi kita.

“Di masa yang sama, kementerian akan terus mendidik dan membentuk pengguna sehingga pengguna di Malaysia menjadi entiti yang tahu hak mereka, bijak, bermaklumat, berdaya-upaya dan berani bertindak,” katanya.

Katanya, pelbagai program dan aktiviti akan terus dilaksanakan termasul libat-urus bersama persatuan pengguna di peringkat nasional, mahupun universiti dan sekolah serta advokasi di media arus perdana, media sosial dan digital.

“Indeks Pendayaupayaan Pengguna di Malaysia pada ketika ini berada di peringkat sederhana iaitu 63.1 peratus.

“Kementerian menyasarkan Indeks Pendayaupayaan Pengguna di Malaysia dapat ditingkatkan melebihi 85 peratus dalam masa dua tahun dan akan terus membantu persatuan pengguna adi semua peringkat bagi tujuan tersebut,” katanya.


Petugas kesihatan tak dibayar gaji jika gagal vaksin selepas 15 September

PARIS, 3 Zulhijjah 1442H, Selasa – Semua petugas kesihatan di Perancis wajib mendapatkan vaksin COVID-19, selain meletakkan syarat sama terhadap individu yang ingin memasuki pawagam atau menggunakan perkhidmatan kereta api.

Presiden Emmanuel Macron berkata, setiap individu yang ingin memasuki pawagan atau menggunakan perkhidmatan kereta api perlu menunjukkan bukti vaksinasi atau keputusan ujian saringan.

Bagaimanapun, vaksinasi tidak akan diwajibkan kepada masyarakat umum buat masa ini, namun sekatan pergerakan akan tertumpu ke atas mereka yang belum divaksinasi.

“Kita mesti menuju vaksinasi semua rakyat Perancis, itu adalah satu-satunya cara kembali ke kehidupan normal,” katanya berucap di televisyen tempatan, semalam.

Sementara itu, Menteri Kesihatan, Olivier Veran berkata, pekerja kesihatan tidak akan dibenarkan bekerja dan tidak dibayar gaji jika mereka gagal mendapatkan suntikan vaksin COVID-19 menjelang 15 September.

“Menjelang 15 September, semua pekerja kesihatan mesti sudah lengkap menerima dos kedua,” katanya.

Vaksin mandatori untuk pekerja penjagaan kesihatan dan profesional lain yang bersentuhan dengan golongan rentan, tidak meluas di Eropah kerana Macron menolak langkah itu di Perancis sebelum ini.

Namun, kelewatan kadar vaksinasi dan peningkatan kes jangkitan baharu yang mendadak ekoran varian Delta, telah memaksa kerajaan mempertimbangkan semula langkah itu selewat-lewatnya menjelang September.

Difahamkan, pengambilan vaksin juga diwajibkan bagi individu yang bekerja di rumah persaraan.

Macron berkata, kad kesihatan yang diperlukan untuk menghadiri acara berskala besar dan kelab malam akan diperluaskan, dengan turut membabitkan restoran, pawagan dan teater.

Ia juga diperlukan untuk menaiki kereta api dan pesawat bermula awal Ogos, sebagai inisiatif menggalakkan lebih ramai mendapatkan suntikan vaksin.

“Kerajaan akan menguatkuasakan sekatan bagi mereka yang tidak diberi vaksin. Dan ujian saringan COVID-19 hanya diberikan percuma bagi mereka yang ada surat kesihatan bermula Oktober,” katanya.

Surat kesihatan adalah bukti seseorang itu telah divaksinasi atau menjalani ujian PCR negatif untuk COVID-19 dalam tempoh terdekat.-  Agensi


Israel rancang roboh 100 rumah Palestin, 17 daripadanya bulan depan

BAITULMAQDIS, 4 Zulkaedah 1442H, Selasa – Jawatankuasa Pertahanan Tanah Silwan memberi amaran 17 buah rumah milik keluarga Palestin di kejiranan al-Bustan, selatan Baitulmaqdis akan dirobohkan pihak berkuasa negara haram Israel menjelang akhir bulan depan.

Anggota jawatankuasa, Fakhri Abu Diab berkata, perbandaran Israel merancang untuk merobohkan 100 buah rumah di bahagian al-Bustan di Silwan, bermaksud mengusir 1,550 penduduk Palestin – di mana 60 peratus daripadanya adalah kanak-kanak bawah 18 tahun.

Beliau berkata, 98 rumah menerima perintah perobohan, termasuk 17 daripadanya akan dilakukan segera pada akhir bulan depan.

Abu Diab berkata, kakitangan perbandaran Baitulmaqdis Barat telah mengeluarkan saman kepada pemilik rumah di al-Bustan, dan mendakwa pemilik tidak melaksanakan perintah untuk merobohkan rumah mereka setelah diberitahu pada tahun 2018.

Katanya, pihak berkuasa penjajah setakat ini telah memberitahu untuk merobohkan 98 rumah di kejiranan al-Bustan dalam usaha merobohkan seluruh kawasan kejiranan – yang bertentangan undang-undang antarabangsa.

Justeru, Abu Diab menggesa campur tangan politik dan antarabangsa untuk menghadapi serangan penjajahan Israel yang meningkat di kawasan itu. – Agensi


Trend kerjasama politik berubah punca BN berani gerak solo

Oleh Zuhayati Yazid

BANGI, 19 Muharam 1444H, Rabu – Perubahan trend kerjasama politik yang berlaku selepas pasca Pilihan Raya Umum ke 15 (PRU15) mendorong Barisan Nasional (BN) tampil bergerak solo.

Selain itu, gabungan terbesar itu dipercayai mahu membuktikan mereka kembali kukuh dan diterima semula rakyat, kata penganalisis politik Fakulti Ekologi Manusia, UPM, Prof Madya Dr Mohd Izani Mohd Zain.

“Semua disebabkan trend kerjasama politik kini sudah berubah, bukan seperti dahulu lagi.

“Pemimpin BN kini yakin kerjasama politik bersama parti-parti lain boleh dijayakan pasca PRU15 nanti.

“Sekiranya BN menang, namun tak mampu bentuk kerajaan sendiri mereka akan membuka peluang untuk bekerjasama dengan parti-parti lain bagi membentuk kerajaan,” katanya ketika dihubungi Ismaweb.net, hari ini.

Mengulas lanjut, Mohd Izani berkata, peluang bergerak solo ini sebenarnya sebagai tanda ‘membalas dendam’ kepada parti-parti lain.

Ini selepas tiada ruang dan peluang untuk bersama selain menunjukkan bukti parti tersebut diterima semula rakyat selepas kalah teruk dalam Pilihan raya Umum ke-14 (PRU14) sebelum ini.

“Disebabkan tiada ruang untuk bekerjasama dengan parti-parti lain, inilah masanya BN tonjolkan kehebatan diri mereka.

“Malah, kemenangan di beberapa Pilihan Raya Negeri (PRN) di Melaka, Johor dan Sabah jelas membuktikan parti itu diterima rakyat selepas kecewa dengan pemerintahan sebelum ini,” katanya.

Justeru Mohd Izani berkata, kekuatan yang dikumpulkan termasuk semangat jentera mendorong BN untuk gah di pentas pertandingan biarpun bersendiri.

“Soal kes semasa melibatkan kes mahkamah, salah guna kuasa melibatkan pemimpin dilihat tidak mampu mengatasi sokongan.

“…memandangkan yang terpalit itu hanya peratusan kecil namun semangat dan sokongan masyarakat terhadap parti tersebut masih kukuh,” katanya.


Fahami tiga konsep asas Perlembagaan elak konflik gugat keharmonian

BANGI, 29 Zulhijjah 1442H, Ahad – Acap kali isu berkaitan Perlembagaaan dibangkitkan tidak kira sama ada melalui media massa mahupun perbincangan awam.

Antara kerap dipersoalkan seperti kedudukan istimewa orang Melayu, bahasa Melayu, Islam dan institusi beraja.

Justeru, tiga konsep asas tulang belakang kepada Perlembagaan iaitu kontrak sosial, konvensyen Perlembagaan dan diskriminasi perlindungan wajar difahami bagi mengelakkan konflik yang boleh mengugat keharmonian negara.

Timbalan Dekan (Penyelidikan dan Jaringan), Pusat Pengajian Citra, Universiti Kebangsaan Malaysia (UKM), Prof Madya Dr Nazri Muslim menjelaskan, kontrak sosial adalah persetujuan yang tidak termaktub dalam Perlembagaan Persekutuan sewaktu penggubalan Perlembagaan 1957.

Orang bukan Melayu menerima kedudukan istimewa orang Melayu, Islam sebagai agama Persekutuan, bahasa Melayu sebagai bahasa kebangsaan dan pengekalan institusi beraja serta sebagai balasan atas kesanggupan orang Melayu menerima bukan Melayu sebagai warganegara yang mempunyai hak seperti mengundi dan seumpamanya.

Katanya, perubahan atau penolakan kontrak sosial tentulah akan menyebabkan situasi kehidupan masyarakat Malaysia tidak begitu harmoni.

“Kegagalan melaksanakan kontrak sosial dalam kalangan rakyat adalah punca kepada konflik di beberapa negara dunia.

“Begitu juga dengan kecenderungan rakyat negara ini yang semakin hilang sifat tolak ansur menyebabkan wujud pemisahan masyarakat mengikut etnik dan agama,” katanya menulis di Berita Harian.

Mengulas lanjut, beliau berkata, konvensyen Perlembagaan pula adalah suatu amalan bukan undang-undang dan lebih mirip kepada etika politik dan tidak boleh dikuat kuasa oleh mahkamah.

Katanya, walaupun konvensyen Perlembagaan ini sangat penting, jika amalan ini tidak dipatuhi, maka tidak boleh dibawa perkara ini ke mahkamah untuk dipatuhi dan dilaksanakan bahkan akan menyebabkan sukar bagi sesuatu Perlembagaan itu hendak berjalan dengan lancar.

“Konvensyen Perlembagaan mempunyai peranan yang penting dalam sistem politik, ekonomi dan sosial masyarakat Malaysia. Konvensyen ini berasaskan keperluan politik kerana jika tidak dipatuhi akan berlaku kegawatan politik yang tidak diingini.

“Jika tidak dipatuhi, mereka yang melanggarnya akan terdedah kepada persepsi negatif orang ramai dan boleh menyebabkan hilang kepercayaan,” katanya.

Katanya lagi, bagi sesebuah negara yang bersifat pelbagai etnik, adalah sesuatu yang biasa kepada mana-mana Perlembagaan memperuntukkan konsep diskriminasi perlindungan sebagai satu peruntukan penting dan diiktiraf.

“Melalui diskriminasi perlindungan ini, undang-undang memberi perlindungan dan hak istimewa kepada golongan atau etnik sesebuah negara dan dalam masa sama tidak menafikan peluang terhadap kumpulan atau etnik lain.

“Peruntukan ini disediakan untuk membantu sesuatu etnik dalam beberapa aspek kehidupan seperti perkhidmatan awam, ekonomi, pendidikan dan sebagainya,” katanya.


6 individu dilantik sebagai Ahli Panel Badan Pemantau Bebas SPRM

BANGI, 29 Syawal 1443H, Isnin – Enam individu dilantik sebagai Ahli Panel Badan Pemantau Bebas Suruhanjaya Pencegahan Rasuah (SPRM) bagi memantau pelaksanaan fungsi dan operasinya.

Kesemua mereka dilantik oleh Perdana Menteri, Datuk Seri Ismail Sabri Yaakob bagi mewakili masyarakat untuk tempoh dua tahun.

SPRM dalam kenyataan memaklumkan, lima daripada individu itu adalah lantikan semula sebagai Ahli Panel Penilaian Operasi (PPO), manakala seorang lagi adalah Ahli Panel Perundingan dan Pencegahan Rasuah (PPPR) baharu bagi menggantikan seorang panel yang meletak jawatan pada Disember lalu.

“Kesemua individu yang dilantik terdiri daripada golongan profesional serta pakar dari pelbagai bidang bagi memantau pelaksanaan fungsi dan operasi SPRM.

“Tempoh pelantikan Ahli PPO dan PPPR berkuat kuasa mulai 1 April lalu sehingga 31 Mac 2024,” katanya dalam kenyataan, hari ini.

Kesemua lantikan sebagai ahli panel menerima surat cara pelantikan dari Ketua Pesuruhjaya SPRM, Tan Sri Azam Baki di Ibu Pejabat SPRM.

Antara lantikan Ahli PPO ialah bekas Timbalan Ketua Bahagian II Bahagian Pendakwaan Jabatan Peguam Negara, Datuk Ahmad Rosli Mohd Sham; bekas Setiausaha Kerajaan Negeri Kelantan, Datuk Mohd Faudzi Che Mamat dan bekas Timbalan Ketua Pegawai Eksekutif (Pematuhan), Lembaga Hasil Dalam Negeri (LHDN), Datuk Abdul Manap Dim.

Turut dilantik bekas Timbalan Ketua Pengarah (Penguatkuasaan dan Pematuhan), Jabatan Kastam Diraja Malaysia (JKDM), Datuk Azimah Abd Hamid dan bekas Timbalan Pengarah Bahagian Perisikan Kewangan dan Penguatkuasaan, Bank Negara Malaysia, Dr Mazlan Ahmad.

Manakala, ahli baharu PPPR adalah Naib Pengerusi Eksekutif, Malaysian Resources Corporation Berhad (MRCB), Tan Sri Mohamad Salim Fateh Din.


Kakitangan IPT rugi setengah juta diperdaya ‘love scam’

KUALA TERENGGANU, 6 Ramadan 1444H, Selasa – Seorang kakitangan wanita sebuah institusi pengajian tinggi di negeri ini mendakwa kerugian RM500,000 akibat terpedaya dengan sindiket ‘love scam’ atau penipuan cinta.

Ketua Polis Daerah Kuala Terengganu, ACP Abdul Rahim Md Din berkata, kejadian bermula pada Julai 2020 selepas mangsa berkenalan dengan seorang lelaki warga asing menerusi laman sesawang mencari jodoh.

Beliau berkata, sejak itu, suspek sering kali meminta wang daripada mangsa atas pelbagai alasan termasuk untuk meminjam dan sebagai tanda kasih sayang.

“Sepanjang perkenalan mereka dari 2020 hingga 2023, mangsa telah melakukan 22 pindahan wang ke akaun yang berbeza-beza sehingga mencapai jumlah RM500,000.

“Suspek juga mengarahkan mangsa supaya membuang segala bukti seperti resit pindahan wang ke akaun yang diberikan,” katanya dalam kenyataan.

Abdul Rahim berkata, disebabkan rasa sayang dan percaya, mangsa menurut semua arahan suspek tanpa curiga dan memikirkan akibatnya di kemudian hari.

Menurut beliau, mangsa hanya menyedari dirinya ditipu selepas dimaklumkan rakannya bahawa lelaki yang juga buah hatinya itu bukanlah individu yang sering berhubung dengannya selama ini.

“Mangsa membuat laporan polis pada Ahad lepas selepas kehilangan wang simpanan dan wang pinjaman peribadi berjumlah setengah juta,” katanya.

Sehubungan itu, beliau menasihatkan orang ramai supaya lebih berhati-hati dengan segala taktik penipuan oleh penjenayah yang telah memperdaya ramai mangsa. -Bernama


Matlamat GTA pulihkan semula negara, baiki pemerintahan telah ‘musnah’

PADANG TERAP, 11 Rabiulakhir 1444H, Ahad – Calon parti Pejuang di Parlimen Padang Terap, Razali Lebai Salleh melahirkan keyakinan rakyat akan memberi sokongan kepada partinya pada Pilihanraya Umum ke-15 (PRU15) nanti.

Beliau yang juga bekas Timbalan Pengarah Kementerian Perdagangan dan Hal Ehwal Pengguna Negeri Perlis berkata, pembaharuan dan wawasan yang telah dimulakan Tun Dr Mahathir Mohamad untuk memulihkan semula negara melalui penubuhan Gerakan Tanah Air (GTA) wajar disahut rakyat.

“Kita optimis gagasan yang dibawa Dr Mahathir akan disahut oleh rakyat yang mahukan pembaharuan dan perubahan dalam pemerintahan negara hari ini.

“Bagi saya sesuatu perlu dilakukan supaya pembaharuan dapat dilakukan untuk memperbaiki sistem pemerintahan yang ada hari ini, pada pandangan saya sekarang telah musnah.

“Jadi, saya ambil inisiatif untuk menawarkan diri menjadi pemangkin ke arah itu, mengikut jejak dan wawasan yang telah dimulakan Tun Dr Mahathir,” katanya.

Tegas beliau, walaupun Pejuang dikatakan yang paling baharu, namun optimis untuk membawa perubahan dan boleh membetulkan keadaan negara di landasan yang betul.

“Saya yakin mendapat sokongan daripada rakyat bawahan dan saya ambil kesempatan ini berilah undi kepada kami, sekiranya kita sayangkan negara,” ujarnya.

Parlimen Padang Terap menyaksikan pertandingan empat penjuru membabitkan Datuk Seri Mahdzir Khalid mewakili BN, Nurul Amin Hamid (PN) dan Muaz Abdullah (PH).


Mesir jual 10 peratus saham Telecom Egypt tangani krisis ekonomi

KAHERAH, 15 Syaaban 1444H, Rabu – Mesir menawarkan 10 peratus saham dalam Telecom Egypt, kerana kerajaan kekurangan wang dan cuba menangani krisis ekonomi yang semakin meningkat.

Bulan lalu, Mesir mengumumkan rancangan untuk menjual kepentingan dalam sekurang-kurangnya 32 syarikat milik kerajaan pada akhir Mac 2024.

Telekom Mesir tidak termasuk dalam senarai, tetapi keputusan terbaharu yang dilaporkan Bloomberg dan cawangan lain pada Selasa, menggambarkan keperluan mendesak Kaherah untuk menaikkan mata wang.

Telecom Egypt mempunyai sejarah panjang dan syarikat itu adalah 80 peratus milik kerajaan.

Dibina oleh Syarikat Telegraf Timur Inggeris pada tahun 1854, ia bertanggungjawab untuk talian telegraf pertama di Mesir, menelusuri antara Kaherah dan Alexandria.

Kerajaan Mesir membeli syarikat itu pada akhir abad ke-19 dan kini mempunyai kira-kira 53,000 kakitangan.

Negara paling ramai penduduk di dunia Arab itu terjejas teruk oleh dua kesan perang Russia-Ukraine dan pandemik COVID-19 yang menaikkan harga barangan import.

Pelabur asing menarik AS$22 bilion daripada pasaran hutang Mesir tahun lepas dan mereka enggan untuk masuk semula apabila kenaikan kadar faedah di Barat telah menjejaskan daya tarikan hutang Mesir. – Agensi


iGuru harap bajet tertinggi KPM dapat tangani isu asas pendidikan

BANGI, 28 Rabiulawal 1445H, Sabtu – Belanjawan 2024 menyaksikan Kementerian Pendidikan (KPM) kekal sebagai komponen utama yang menerima peruntukan tertinggi dengan peningkatan sebanyak RM3.5 billion berbanding tahun ini.

Menyambut baik peningkatan itu, Ikatan Guru-Guru Muslim Malaysia (iGuru) menyifatkan peruntukan besar untuk pendidikan membuktikan keprihatinan kerajaan untuk melihat sektor berkenaan sebagai pemacu penting kepada pembangunan negara.

Presiden iGuru, Ustaz Mohd Azizee Hasan percaya, semakin baik kualiti pendidikan negara, maka kualiti kehidupan negara juga semakin baik.

“Adalah diharap peruntukan ini dapat menangani isu-isu asas pendidikan yang terkait aspek fasiliti, infrastruktur, prasarana yang memerlukan usaha pantas bagi merapatkan jurang fizikal pendidikan antara sekolah- sekolah di pedalaman dan luar bandar.

“Seperti peruntukan sekolah daif, penyelengaraan sekolah dan penubuhan sekolah baharu. Termasuk juga kemudahan infra untuk murid-murid orang kurang upaya (OKU),” katanya dalam kenyataan, malam tadi.

Katanya, iGuru juga berharap isu keciciran murid juga dapat diselesaikan termasuk memulihkan pendidikan di peringkat prasekolah, selain aspek kebajikan diberi terutama kepada golongan B40 dengan meluaskan Biasiswa Kecil Persekutuan dan Tabung Kumpulan Wang Amanah Pelajar Miskin.

“IGuru menyokong usaha KPM memperkasa bidang Sains, Teknologi, Kejuruteraan dan Matematik (STEM) dengan menaiktaraf makmal sekolah dan bagi melahirkan tenaga pakar negara terutama menyahut cabaran teknologi kecerdasan buatan (AI) dan Revolusi Industri 5.0 (IR 5.0).

“Bidang STEM wajar diberikan tumpuan untuk melahirkan guna tenaga masa depan dan berdepan perubahan kerjaya masa depan yang sentiasa dinamik. Pendidikan negara perlu kalis masa depan.

“Begitu juga diharap bidang Pendidikan Teknikal dan Latihan Vokasional (TVET) dimantapkan dan ditingkatkan penyertaan pelajar. Ini penting bagi mengatasi isu murid yang tidak berminat menyambung ke peringkat ijazah di Institusi Pengajian Tinggi Awam (IPTA) sekali gus meningkatkan keperluan tenaga mahir negara masa depan,” katanya.

Ustaz Azizee berkata, pihaknya juga berterima kasih kepada kerajaan kerana buat pertama kalinya mengembalikan semula geran perkapita untuk pembangunan Sekolah Agama Rakyat (SAR), sekali gus memperkasa institusi pendidikan Islam di negara ini.

Begitu juga pengumuman pembinaan dua buah sekolah agama iaitu Sekolah Menengah Intergrasi Tahfiz dan Sekolah Menengah Kebangsaan Agama Jempol, katanya.

“Keseluruhannya belanjawan untuk sektor pendidikan memberikan manfaat kepada khalayak bagi mengatasi isu-isu keciciran, infra, sekolah daif, kebajikan murid miskin serta mensiapsiagakan pendidikan untuk melahirkan tenaga pakar dan tenaga mahir negara melalui pemerkasaan STEM dan TVET.

“Diharap sektor pendidikan dapat menyumbang kepada pembangunan negara dan bakat serta potensi bangsa dalam masa yang sama aspek pembangunan nilai dan budi tidak dikesampingkan menerusi penekanan kepada karamah insaniah,” katanya.

Semalam, Perdana Menteri, Datuk Seri Anwar Ibrahim berkata, sebanyak RM58.7 bilion diperuntukan kerajaan tahun hadapan kepada KPM berbanding RM55.2 bilion tahun ini.